
	A regényben található szereplők, bizonyos helységek stb. a fantázia szülöttei. Minden esetleges egyezés a valósággal csupán a véletlen műve. A műben fellelhető adatok, információk nem feltétlenül tükrözik a kapcsolódó tudományok jelenlegi hivatalos álláspontjait! 

Prológus 

A szürkésfekete felhők majd’ a horizont vonaláig takarták az eget. Éppen csak annyit hagytak szabadon a láthatár szélén, hogy a lebukó nap vérnarancs színű sugarai vöröses félhomályba boríthassák a tájat. Alsó Világ, vagy más néven Inferia Maelus, örökös naplementéje hosszú árnyékokat rajzolt a halott erdő fái köré. A kiszáradt, sosem élt erdő néma csendjét csupán időnként törték meg ijesztő mordulások, kurta visítások. Alaktalan árnyak mozdultak a vaskos törzsek között. A démonvér szaga mágnesként vonzotta őket.

	A csata véget ért.

	Az erdőn túl elterülő fekete fűvel borított hatalmas mezőn gyorsan rothadó páncélos testek között girhes korcsdémonok csámcsogva igyekeztek minél többet zabálni a tetemekből. A bomló hullák mindössze percekig jelentettek táplálékot, mielőtt végleg eggyé váltak Alsó Világ talajával. A lakomára gyűlő lények időnként egymásra morogtak, acsarogtak, ha a másik túl közel került hozzájuk. Az egyik kétlábú, hulló bundájú teremtmény távolabb mozdult a társaitól, karmos ujjú inas karja mohón kutatott ehető cafatok után. A következő pillanatban torz, emberire alig emlékeztető arcán rémület suhant át, amikor észrevette a dombtetőn álló mozdulatlan harcost. A korcs felvinnyogott és rövid habozás után négykézlábra ereszkedve elinalt.

	A nyugodtan álldogáló páncélos alak ügyet sem vetett a halottak maradványaiból lakmározó lényekre. Balját az oldalán viselt jókora pallos markolatán nyugtatta, jobbjának hüvelykjét széles fegyverövébe akasztotta. A vért mellkasrészén díszelgő sötét rúnák, a szépen cizellált alkarvédője és méregzöld köpenye jelezték magas rangját.

	A tábornok elfordult a néma csatamezőtől és fénylő zöld szemének pillantását a domb túloldalán várakozó katonáira vetette. A démonharcosok észrevették parancsnokuk figyelő tekintetét és szinte egyszerre fordultak felé. Valahonnan a seregből mély hang csattant:

	– Zooo-rax! Zooo-rax!

	Nem telt bele két szívdobbanásnyi idő, és már ezernyi démontorokból szállt az eget-földet megrázó skandálás.

	– Zooo-rax! Zooo-rax!

	A tábornok halványan elmosolyodott, kirántotta a kardját és a magasba emelte. A harcosok üvöltve éljenezték a vezérüket.

	A győztes sereg ünneplése csupán pár percig tartott, mert megremegett a föld és a domb tövében irdatlan méretű obeliszk tört utat magának a vérmocskos talajból. A harcosok sietve kotródtak félre a felszínre igyekvő kőoszlop útjából. Amint a felbukkanó obeliszk elérte teljes magasságát, vöröses fény támadt a tövében. Szénfekete csillogó páncélos árnyékdémonok bukkantak fel. Gyorsan sorfalat alkottak és mozdulatlanná dermedve várakoztak. Zorax jól tudta, mit jelent az átjáró. Nyugodt léptekkel elindult lefelé a dombról, hogy illően fogadhassa Astaroth herceget. Katonái tiszteletteljesen fejet hajtva félrehúzódtak az útjából.

	Az oszlop fényében szikár, egyszerű kaftánra emlékeztető öltözetet viselő alak bontakozott ki. Csuklyáját a fején tartva lépett közelebb a féltérdre ereszkedő tábornokhoz. Kinyújtotta a karját és valószerűtlenül hosszú, görcsös ujjaival megérintette a főtiszt vállát.

	– Kelj fel, barátom! Gratulálok a győzelmedhez! – Zorax felemelkedett és várakozóan urára nézett. A démonherceget szinte semmi sem mozdíthatta ki a várából, az pedig, hogy a csatamezőn bukkanjon fel, szinte elképzelhetetlennek tűnt. Astaroth arca rejtve maradt a csuklya árnyékában, de Zorax érezte a hercegből áradó enyhe nyugtalanságot. – Gyere, járjunk egyet!

	– Ahogy kívánod, uram – csatlakozott a vezér a sétálva nekiinduló herceghez. 

	– Úgy látom, aggaszt valami, tábornok. A lázadók?

	– Nem, uram. A rebelliót letörtük, ellenségeid eggyé váltak Alsó Világ földjével.

	– Akkor mi? Mivel jutalmazhatnálak meg, hogy elűzzem a gondjaid?

	Zorax pár pillanatig hallgatott. Igazából maga sem tudta, mi gyötri. Már egy ideje nem találta a helyét, nem lelt örömet a mészárlásban, nem tudott őszinte jókedvvel nevetni a megkínzott ellenségei szenvedései láttán. Talán, ha…

	– Uram, amennyiben valóban meg szeretnél jutalmazni, úgy csupán egyetlen kérésem lenne: hadd menjek fel a Köztes Világba.

	Astaroth megtorpant, a testtartásán látszott, hogy izmai megfeszülnek bő köpenye alatt.

	– Az emberek közé? Hm! Miért? Talán nem akad a fegyverednek elegendő ellenség itt, a mi világunkban?

	– De igen, csak… Már régen láttam igazi vért.

	A herceg arca továbbra is homályban maradt, de Zorax magán érezte ura fürkésző, csodálkozó tekintetét. Astaroth végül megtörte a kínosan hosszúra nyúló csendet.

	– Rendben, legyen – mondta határozottan. – Ám figyelmeztetlek: odafent nem számíthatsz túl sok segítségre, ha összetalálkozol egy felsővilágbéli harcossal. Habár azt mondják, már évszázadok óta eltűntek, nem járják a halandó világ útjait, de ki tudja?

	– Szívesen összemérem velük az erőmet! – vigyorodott el a tábornok.

	– Ne légy bolond! – csattant fel a herceg dühösen. – Kevés démon mondhatja el magáról, hogy szembenézett a Fehér Sereg lovagjával és túlélte a küzdelmet! Ne becsüld alá őket, mert könnyen pórul jársz!

	– Bocsáss meg, uram, én nem… – dadogta megszeppenten a démon főtiszt.

	– Eh, mindegy! – legyintett Astaroth. – Jobb, ha az emberekkel is óvatosan bánsz! Törékenynek, ostobának látszanak, de tartsd észben, hogy könnyen csapdába csalják, aki nem járatos a viselt dolgaikban.

	– Értem, uram. Megfogadom a tanácsaidat – hajolt meg Zorax.

	A herceg megfordult és az obeliszk felé intett. A hatalmas kőoszlop alsó fele felragyogott, átjárót nyitva egy idegen világba.

	– Megtartom a szavam, nem állom utad, de tüstént vissza kell térned, ha hívlak.

	– Így lesz, uram!

	– Majd meglátjuk – csóválta meg a fejét a démonherceg. – Sokunkat ejtett már rabul az emberek világa. Emlékezz rá, tábornok, ha nem térsz vissza a hívásomra, úgy a bosszúm az emberi világban is utolér. Most menj! Élvezd a jutalmad!

	Zorax mélyen meghajolt, majd izgatottan az átjáró felé indult. Igyekezett nyugalmat erőltetni magára, kimért léptekkel haladt el az árnyékdémonok hallgatag sorfala között és belépett a fénybe…

	 


Első rész - Blaewania

	 

	Első fejezet

	 

	Verőfényes későtavaszi nap virradt Fairguardra. A lágy dombokkal, szántóföldekkel és apró tölgyligetekkel körülvett királyi főváros fellobogózott bástyái szinte nyújtózkodtak a tájat elárasztó aranyszínű fényben. A várfokon fel-alá járkáló őrök sisakján sziporkázó, csillanó bukfencet vetettek a napsugarak. Lágy szellő lengette meg a várfalak köré épült falu házai között kiteregetett ruhákat. A kora reggel máskor is sok embert talált talpon, mesterek igyekeztek a műhelyeik felé, kereskedők nyitották ki boltjuk bejáratát, piacozó kofák, parasztok igyekeztek zörgő kordéikkal a vásártérre. 

	Ám aznap más volt, mint a többi, legalább kétszer annyi ember nyüzsgött az utcákon, mint egyébként. A nyár első napjára ébredtek, amikor egész Blaewania ünnepelt. A férfiak és nők legszebb ruháikat öltötték magukra, kinek mi jutott, ki mit engedhetett meg magának. Egyszerű, tiszta gyolcsinget viselő pékinas rázott kezet a drága kaftánban lépdelő céhmesterrel. Lágy esésű selyemruhás előkelő asszonyság mosolygott rá a kikeményített fehér felsőt hordó fiatal cselédlányra. Pár napra, a Viadal és Győzelem időszakára az emberek félretették társadalmi különbségeiket.

	A monda szerint az istenek még a korok hajnalán ekkor győzték le és üldözték el a földeket jégbe, hóba dermesztő Sötét Kígyót, Nattegurdurt. Igaz, a gonosz teremtmény az ősz beálltával visszakúszott a világba, és fekete teste egyre hosszabbra nyúlva terpeszkedett el az éjszakákban. Ám ahogy teltek a tél napjai, Nattegurdur úgy gyengült, hogy aztán erejét vesztve ismét visszameneküljön a távoli északra. A papok szerint ez is, akárcsak a születés-élet-halál, része az örök körforgásnak. Az istenek győzelmi örömükben hét éjen át táncoltak, de a papok csupán három nap pihenőt engedélyeztek a népnek. Az emberek bánták is meg nem is, mert, aki a földekből élt, annak ez az időszak amúgy is rengeteg munkát jelentett. Nem nagyon akadt olyan paraszt, aki teljes szívvel tudott volna egy hétig mulatni, amikor munka várt rá a földeken.

	Messze fent a város fölé magasodó kastélyban is serénykedett már a szolganép. A raktárak udvarán az utolsó beérkező szállítmányokat pakolták le sietve a szekerekről. A felbolydulástól izgatott kóbor kutyák vakkantása keveredett a férficselédek egymást biztató sürgető kiáltásaival. A magas mennyezetű termekben, folyosókon ajtók csapódtak, cselédek takarítottak lázasan, igazgatták a falakat, oszlopokat borító virágdíszeket. Időnként halk énekszó, bosszankodó, elfojtott kurjantás csendült. 

	Liam csörömpölésre riadt. Egy ügyetlen szolga fémtálat ejthetett el közvetlenül a fiatal férfi hálókamrája előtti folyosószakaszon. Káromkodás, majd futva távolodó léptek zaja kúszott be Liamhez. Az ifjú olyan sebesen ült fel az ágyban, hogy egy pillanatra azt sem tudta, hol van. Ám kék szeméről egy pillanat alatt fellebbent az álom utolsó foszlánya is, amikor eszébe jutott, milyen napnak néznek elébe.

	Kiugrott a takaró alól, sötét nadrágot, csizmát rángatott magára. A sarokban várakozó kis mosdóállványhoz ugrott, hűvös vizet paskolt az arcára. Megnedvesített ronggyal sebtében áttörölte meztelen felsőtestét, fésű helyett ujjaival túrt bele rendetlen szőkésbarna tincseibe. Magára fújt a saját készítményű illatolajból, belebújt bő gyolcsingébe. Miközben kék, testhez simuló mellényét gombolgatta, vetett egy pillantást az apró tükörbe. A mellkasára varrt, ugrásra, repülésre kész fekete holló jele láttán elmosolyodott.

	 Még a tél derekán érkezett Fairguardba. Akkor úgy vélte, ostobaságot csinált azzal, hogy télvíz idején elhagyta a faluját és szüleit, de kiderült, hogy Flavius mesternek igaza volt. Megérte Antonius mester szolgálatába lépni. Igaz, ő nem egészen ilyennek képzelte az udvari főmágust, de egy cseppet sem bánta. 

	 

	Flavius közel három éve tette be a lábát először Mannstag halászfalucska egyetlen kocsmájába. A vándor füvesember és gyógyító nagy batyujával, arcába húzott csuklyájával rögtön kivívta a falusiak nemtetszését. Liam akkoriban a kocsmáros inasaként dolgozott, ő vette fel a szokatlan vándor rendelését. A keshedt, idősödő füvesember eltűnődve nézte az étellel megpakolt tállal visszatérő ifjút, majd amikor Liam már elfordult volna, hirtelen megragadta a csuklóját. Liam az érintéstől megrázkódott, elakadt a lélegzete, úgy érezte, hogy megpördülnek vele a kocsmahelyiség füstfürdette falai.

	– Ki vagy, ifjú? – kérdezte a vándor mély, rekedtes hangon.

	– Liam vagyok, uram, de engedj el!

	– Nem a nevedre voltam kíváncsi, hanem arra, hogy honnan van meg benned az erő szikrája?

	– Nem tudom, miről beszélsz – próbálta Liam kirántani a kezét a szorításból, de az idegen ujjai vaskapocsként kulcsolódtak a csuklójára. Az ivó vendégei is észrevették a jelenetet. Egy megtermett parasztember már emelkedett is, hogy jobb belátásra bírja az erőszakoskodó vándort.

	– Hé, te! Ereszd el azt a kölyköt, de tüstént!

	Flavius szótlanul elengedte a srácot. Liam maga sem tudta, miért, de nem sietett vissza a pult mögé. Összezavarodva pislogott az étele fölé hajoló füvesemberre.

	– Miféle erőről beszéltél?

	– A tudás erejéről – felelte Flavius két falat között. – Ha érdekel, amit mondani akarok, ülj le!

	Nyekkent az ajtó, három-négy a falun áthaladó fuvarosgazda lépett be. Liam elbizonytalanodva nézett a pult mögül árgus szemmel figyelő kocsmárosra, majd ismét az idegenhez fordult.

	– Ha kicsit csendesedik, visszajövök.

	– Rendben, addig nem megyek sehova.

	Később, mikor már az utolsó részegeket is kitessékelték az ajtón, Liam két kupa sörrel letelepedett a vándor asztalához, aki egy vaskos könyvet böngészett.

	Szó szót követett, és nem telt bele egy hét, Liam már javában tanulta az írás-olvasás tudományát a füvesembertől. Flavius csupán pár napig akart maradni, de Liam miatt meggondolta magát. A napokból hetek, a hetekből hónapok lettek, és a végén évekre nyúltak. A falubeliek nem kedvelték meg Flaviust, de elfogadták a jelenlétét. Különösen, mert így nem kellett a messzi mérföldekre eső városba szekerezniük, ha gyógyírre volt szükségük. A gyógyító Mannstagtól alig kétmérföldnyire rendezte be szállását egy elhagyatott, úgy-ahogy rendbehozott tanyán. Szolgálataiért legfeljebb egy-egy csirkét, jó vacsorát vagy levetett ruhadarabot fogadott el fizetség gyanánt. 

	Az idősödő füvesember nem győzött csodálkozni Liam ösztönös érzékén, amit a gyógyfüvek terén tanúsított. Az ifjú szorgalmasan tanult és eljött az idő, amikor Flavius felfedte a főzetei sikerének valódi titkát. Egy este, miután sikeresen elkészítették a faluban terjedő hurutos köhögés elleni szert, a deresedő halántékú mester somolyogva pillantott a tanítványára.

	– Nos, szerinted kész?

	Liam megszagolta, megkóstolta a főzetet. Elfintorodott.

	– Talán kellene bele még egy kis méz, hogy ihatóbb legyen.

	– Meglehet, de én nem erre gondoltam – bólintott Flavius. – Figyelj!

	A füvesember az apró kondér fölé hajolt, belélegezte a gőzt, majd lehunyt szemmel pár ismeretlen szót mormolt. Liam elképedve figyelte, amint az edényben bugyogó híg lé vérvörössé válik, majd lassan visszatér az eredeti barnás színébe.

	– Mágia… – suttogta megdöbbenten.

	– Pontosan – nyitotta ki a szemét Flavius. – Sosem árt, ha adunk egy kis plusz erőt az elixírhez. Csak ne sokat és ne is keveset.

	– Ezt is megtanítod nekem, mester?

	– Csak akkor, ha igazán szeretnéd – nézett rá komolyan Flavius. – A mágia nem játékszer. Nem szabad vele visszaélni és tilos féltudással alkalmazni. Nem arra való, hogy hencegj vele, és főleg nem arra, hogy árts vele! Még a sok év gyakorlattal rendelkező mágusok is csak tisztelettel és odafigyeléssel használják.

	– Hát erre mondtad az első találkozásunkkor, hogy megvan bennem az erő! – döbbent rá Liam.

	– Így van – bólogatott Flavius. – Nos, ifjú barátom, készen állsz, hogy magasabb szintre emeljük az oktatásodat?

	Liam eltöprengett, majd határozott hangon megszólalt:

	– Értem, amit mondasz, és mindig követni fogom a tanácsaidat. Igen, készen állok!

	Flavius megfogadtatta Liammel, hogy soha, senkinek nem beszél a mágiáról. A fiatal férfivá érő suhanc megesküdött rá. Talán ezért is érte meglepetésként, amikor alig egy esztendő múltán Flavius egy összetekert, lepecsételt pergament nyomott a kezébe.

	– Ideje, hogy elhagyd Mannstagot. Hacsak nem akarsz életed végéig tálakat hordani és felmosni.

	– Hova mennék? Itt vannak a barátaim, a szüleim… – forgatta kezében a pergament Liam. – Talán vegyem a nyakamba az utakat, járjak faluról városra?

	– Nem, nem! Menj el Fairguardba, és keresd meg Antonius mestert, a király mágusát. Add át neki ezt a levelet, a többit pedig bízzuk az istenek akaratára.

	 

	A folyosóról felhangzó kurta rikkantás rántotta vissza Liamet a jelenbe. A hangokból ítélve nagyobb csapat szolga igyekezhetett valahova. A fiatal férfi még egy pillantást vetett a ruhájára festett hollót ábrázoló címerre, azzal elfordult a tükörtől.

	„A mester meg fog ölni, ha nem kapja meg időben a reggelijét!” – ugrott ijedten az ajtóhoz. Felcsapta, majd döngő léptekkel eliramodott a konyha irányába.

	Levágtatott a lakótoronyból, kis híján lebucskázott a meredek csigalépcsőn. A kastély szélesebb folyosóit elérve ugyan lassított valamelyest, de csupán azért, mert ha belefut valamelyik korán kelő udvari méltóságba és nem adja meg neki a kellő tiszteletet, utána hetekig hallgathatja majd a csípős megjegyzéseket Antonius mestertől. A harmadik emeleten azért megtorpant pár pillanatra. A keleti szárnyat a főépülettel összekötő fedett folyosó ívelt ablaksorán át egyenesen a küzdőtérre látott. A hatalmas teret három oldalról színes vásznakkal, virágfűzérekkel és a résztvevők címeres zászlaival díszített lelátó vette körbe. Szemben pedig ott tornyosult a királyi emelvény, ahonnan majd az uralkodó, a főnemesek és a meghívott vendégek fogják nézni a viadalt.

	Liam szívére gyorsan múló enyhe keserűség telepedett. Gyerekkorában rengetegszer álmodozott róla, hogy ő is benevez. Megnyeri a bajnokságot, és csillogó vértben, tüzes paripával, rengeteg arannyal tér haza a szüleihez. Elméje ezerszer eljátszott a jelenettel, amint apja meghökkenten leteszi az éppen foltozásra váró halászhálót, édesanyja pedig meglepett, örömteli sikkantással ejti el a frissen mosott ruhákat rejtő kosarat, amikor Liam, a hős fiuk beléptet a kis házuk udvarára… 

	„Az istenekre! Ne ábrándozz! Antonius mester reggelije!” – nógatta meg magát az ifjú. Futólépésben indult tovább, le a földszintre.

	A teremnek is beillő konyhában tucatnyi séf, és vagy kétszer annyi kisegítő iparkodott lázasan. A lármás helyiségben zöldségek illata keveredett a frissen sült cipók, hevülő zsiradék nehéz szagával. A fehér kötényes, nagyhasú konyhafőnök csupán egy morcos pillantást vetett a betoppanó Liamre. Jaj volt annak, aki az ő engedélye nélkül merte betenni a lábát Ogden ételmester birodalmába.

	– Nem kapkodtad el a dolgot! – mordult Liamre. – Ott a tálca, vigyed! Ha kihűl, mire odaérsz, a gazdád szíjat hasít a hátadból. Na, meg én is! Mozgás!

	Liamben egy pillanatra lobot vetett az indulat.

	„Hogy mer ilyen hangon beszélni velem, a királyi mágus tanoncával? Nem fél, hogy békává változtatom?” – morgott magában, miközben felmarkolta a sarokasztalon álló lefedett tálcát. Habár a tudása még messze volt attól, hogy bármi ilyesmire képes legyen, de Liam akkor sem szerette, ha magas lóról beszélnek vele.

	„Eljön még az én időm!” – próbálta a bosszúságát lehűteni. Még nem is sejtette, hogy az az idő sokkal hamarabb eljön, mint azt gondolta volna.

	A mestere lakrésze előtt megtorpant. A súlyos falapokból ácsolt keresztpántos ajtóra avatatlan számára ismeretlen rúnákat pingáltak, hogy távol tartsa a kíváncsi szolgákat. Nem mintha egyébként bárki is lelkesen igyekezett volna közelebbi barátságba keveredni a kövér, mogorva főmágussal, aki legtöbbször olyan komor arccal lépett az emberek közé, mintha már csupán perceik lennének hátra a Végítélet órájáig.

	 

	Amikor hónapokkal korábban Liam először találkozott a király mágusával, megszeppenve, ügyetlen meghajlás kíséretében adta át Flavius levelét. Antonius mester gyanakodva pislogott hol a pergamenre, hol az előtte görnyedező alig húszéves, igencsak kopott gúnyájú ifjúra, majd bosszús mordulással feltörte a pecsétet. Figyelmesen elolvasta az üzenetet, majd dühösen kifújta a levegőt, elfordult és némán elindult. Liam hevesen dobogó szívvel mozdulatlanul várt egy kicsit, és reménye, hogy az udvari mágus tanítványa lesz, gyorsabban olvadt el, mint a márciusi megkésett hó egy kora tavaszi lágy reggelen. Antonius mester azonban csupán a terem bejáratáig ballagott. Felrántotta az ajtót, majd a válla felett a legényre reccsent:

	– Akarsz a segédem lenni vagy sem?! Ha igen, akkor gyere! De tőlem akár haza is mehetsz az istenek áldásával…

	 

	„Na, igen. A mester nem a legszerethetőbb ember a világon.” – ismerte be Liam gondolatban. Antonius mester soha nem rejtette véka alá, hogy úgy érzi, tanítványa csupán púp a hátára. Liam számára rejtély maradt, hogy miért vette őt a szárnyai alá. Csupán sejtette, hogy valami oknál fogva a király mágusa nem mert ellentmondani Flavius mester kérésének. 

	Az ifjú mágustanonc gyorsan, lopva körülnézett. Miután látta, hogy egy teremtett lélek sincs a közelben, a jókora ezüsttálcára motyogott: „Erodunno!”

	A tálca megremegett, félarasznyira elemelkedett az ifjú tenyerétől és várakozó lebegésbe fogott. Liam óvatosan bekopogott. Hogy nem érkezett válasz, óvatosan benyitott, belépett. Az étellel megpakolt tálca, mint engedelmes kutya a gazdáját, követte a varázslóinast. 

	Antonius mester nyolc kisebb-nagyobb, egymásba nyíló teremben rendezte be a szállását, ami egyben a műhelyeként és varázseszköz-tárolójaként is szolgált. Az ajtó mellett álló régi, már kissé rozsdás teljesalakos páncél megmoccant, halk csikorgással a belépő Liam felé fordította sisakos fejét. Fémkesztyűs kezének ujjai a kardja markolatára fonódtak, de amikor az őrbűbáj felismerte a varázslóinast, a lovagi vért komótos mozdulatokkal visszatért eredeti helyzetébe.

	Liam elvigyorodott, majd a csupán pár karosszéket, jókora, hidegen ásító kandallót magáénak mondható előhelyiség távolabbi ajtajához sietett. Habozás nélkül nyomta le a vaskos fém kilincset. A következő helyiségben polcok, könyvszekrények és enyhe félhomály fogadta. A kisebbfajta terem magas, csúcsíves ablakain át ugyan szinte ömlött be a fény, ám még az éjszaka közepén is, mintha örök szürkület uralkodott volna a helyiségben. Az állandó mágikus derengést sem mécses, sem fáklya lángja, de még a beáramló napfény sem volt képes szétkergetni. Amikor Liam még régebben rákérdezett a dologra, Antonius mester a szokásos tömör, kedveszegett stílusában felelt. Szerinte a polcokon sorakozó mágikus tárgyakból és könyvekből kiszivárgó erő játéka tette szokatlanná a fényviszonyokat. Liam hitte is meg nem is a kurta magyarázatot, mert amennyire ő tudta, a kódexek csupán kis része tartalmazott valódi bűbájokat. A könyvek sorát meg-megszakító medálokban, régi tőrökben, ivószarukban és egyéb kacatnak tűnő tárgyakban pedig még annyi mágia sem lakozott, mint egy kobold sapkabojtjában.

	A következő terem előtt megtorpant. A fémveretes ajtót díszítő majd’ embermagas, kiterjesztett szárnyú sas Liam felé fordult. A madár szeme fehér fénnyel felizzott, majd az ajtó halk reccsenéssel feltárult. A mágustanoncnak esze ágában sem volt a kilincshez nyúlni. Jaj volt annak, aki megtette, főleg, ha jogosulatlanul kívánt belépni. Aki Antonius mester engedélye nélkül próbálkozott volna, az bizony pár ujjal szegényebben távozik a lakosztályból.

	 A kör alakú teremben hatalmas, két-három méter magas és ölnyi széles tükrök sorakoztak a fal mentén. Antonius mester csak úgy hívta a helyiséget, hogy a Látók Csarnoka. Állítólag a tükrökben a megfelelő varázslat segítségével távoli tájakat, akár a királyságon túli területeket is megpillanthatott a beavatott. Liamnek még nem adatott meg a szerencse, hogy kipróbálja a tükröket. Amennyire az ifjú tudta, maga a mester is csupán kétszer, zárt ajtók mögött idézte meg a távollátás mágiáját. Liam nem csodálkozott a dolgon, mert bár Antonius megtiltotta a használatot, de a varázzsal kapcsolatos ijesztő elméletet elmagyarázta a tanoncának. A tükrök nem csupán megmutatták a messzi vidékeket, de erős csábítást sugároztak, hogy az illető átlépjen a sima felületen. A tanító-könyv szerint a tükrök ilyenkor legtöbbször elárulják a könnyen csábuló halandót. A varázslatos vidék helyett kietlen, vihardúlta sziklás szigeten, végtelen, bűzös lápban vagy egekbe törő hegyek fagyos oldalában találta magát, ahonnan nincs visszatérés…

	A helyiség közepén meredek, fémből, fából készült csigalépcső vezetett fel a felső szintekre. Liam elfintorodott a magasba törő fokok láttán. Eszébe jutott, hogy eleinte átkozta a király mágusát, amiért a súlyos tálcát egyensúlyozva naponta akár ötször is fel kellett caplatnia rajtuk. 

	„Miért nem tud a mester a többi nemessel együtt enni a nagycsarnokban? Miért kell neki különcködni?” – dohogott magában nemegyszer, miközben görcsbe álló izmokkal igyekezett nem elejteni az ételt. 

	Az egyik első bűbáj, amit titokban megtanult, a lebegtető varázs volt. Antonius hamar rajtakapta, amint használja, de Liam legnagyobb meglepetésére a mester nem tett megjegyzést rá. Sőt, mintha egy pillanatra elismerést vélt volna kiolvasni az udvari mágus szeméből.

	A következő szint körkörös alakja egyértelművé tette volna bárki számára, hogy egy toronyban jár. A kényelmesen berendezett helyiség padlóját vastag, puha szőnyeg borította, a nyerskő falakra szépen kikészített medve- és farkasbundákat feszítettek ki, a cizellált kandalló felett pedig ott lógott Fjandir’O’Ban, a Démonölő. A fegyver, ami legyőzte Nattegurdurt, a Sötét Kígyót. A széles, rúnákkal telerótt pengéjű, hosszú kardot állítólag maga Ásyna Swerda, a művészetek és mesterségek istennője fonta a saját ezüst- és aranyszál hajából. A markolatba ágyazott halványan izzó kék ékkő pedig, a monda szerint, az istennő egy megszilárdult könnycseppje volt. Liam nem tudta volna megmondani, hogy valóban isteni fegyver lógott-e Antonius mester lakosztályának falán, de azt igen, hogy a kard gyakran beszélt hozzá. Nem is annyira szavakkal, mint inkább érzésekkel és homályos, a gyors feledés ködébe vesző képekkel. Néha hallotta a fegyver suttogását is, de az idegen nyelvű szavak érthetetlenek maradtak a számára.

	 

	Alig egy hete állt még csak a mester szolgálatába, amikor Fjandir’O’Ban előszőr szólította meg. Ijedtében majd’ összeesett, de aztán megemberelte magát és tétova léptekkel remegő, kinyújtott karral a kard felé lépett… Antonius mester mintha megérezte volna, mi történik, mert kirontott a teremhez csatolt hálókamrájából és ráordított Liamre:

	– Ne merészelj hozzá nyúlni!! Soha!!

	Hogy szavainak nyomatékot adjon, dühös mozdulatot tett a levegőben, amire Liam pilleként röppent a levegőbe és pár méterrel távolabb nagyot nyekkenve esett vissza a padlóra. A főmágus komoran tornyosult a feltápászkodó legény fölé.

	– Bocsáss meg, mester! Nem tudtam… – dörzsölgette Liam a sajgó derekát.

	Antonius kerek, tokás arca lassan megenyhült, bólintott.

	– Fjandir’O’Ban nem egy egyszerű kard. Habár szinte legyőzhetetlenné teszi az embert, de halandó ember elméje nem képes parancsolni az erejének, és hamar őrületbe kergeti a hordozóját. Hacsak nem akarsz nyálát csorgató vihogó bolonddá válni, ne érintsd meg! Megértettél?

	– Igen, mester! – hajtotta le a fejét Liam, majd hirtelen felpillantott a mágusra. – Mondd, mester! Fjandir’O’Ban képes beszélni? Képes minket megszólítani?

	Antonius már éppen elfordult volna, ám a szóra megdermedt. Kövér, krémszínű selyem kaftánba burkolt testén enyhe remegés futott át. Pár pillanatig merőn bámult a tanítványára, majd megrázta a fejét.

	– Nem. A Korok Hajnala óta ember még nem hallotta meg a kard hívó szavát. Miért kérded?

	– Csak eszembe jutott, mester – hazudta Liam. – Gyengébb varázslatok, mint például az irányt jelző gallyak képesek beszélni az igézőhöz, gondoltam Fjandir’O’Ban is…

	Antonius mester a segédjébe fojtotta a szót.

	– Ugyan már! Az irány-botok legfeljebb ha egy-egy szót képesek suttogni, és azt is csupán pár alkalommal. Ne hasonlíts össze egy mécsest a nappal! A válaszom továbbra is: nem. Fjandir’O’Ban nem beszél hozzánk, ő az istenek, pontosabban Ásyn Lyf fegyvere. Csak ők tudják használni, és ha még egyszer rajtakaplak, hogy a fegyver közelében ólálkodsz, a vár legmagasabb tornyából löklek ki! Világos?!

	– Igen, mester – felelte Liam szolgálatkészen, de nem tudta elrejteni az arcára kiülő érzelmeket. A királyi mágus sem volt vak, kissé kelletlenül kérdezte:

	– Akarsz még valamit?

	– Nos, igen – kezdett bele habozva Liam. – Azt értem, hogy a kard nem szólított meg senkit a Korok Hajnala óta, de mi volt azelőtt? Flavius mester soha nem beszélt az azt megelőző időkről…

	– Jó okkal tette, ifjú tanítványom! – komorodott el a főmágus. – Ami azelőtt volt, arról nem beszélünk. Hidd el, minél kevesebbet tudsz róla, annál jobb. Nem véletlenül nevezzük Tiltott Kornak. Ez a téma tabu és többé ne hozd szóba!

	Liam ugyan meghajolt a mestere akarata előtt, de magában elhatározta, hogy már csak azértis utánanéz ennek a bizonyos Tiltott Kornak.

	 

	Az ifjú mágustanoncot a mestere hangja rántotta vissza a jelenbe. Antonius a hálókamrájából lépett ki. Liam meglepődve látta, hogy a pocakos férfi már az ünnepi fehér-arany köntösét és a királyi mágust megillető, széles lapokból fűzött, mellkasközépig lelógó aranyláncot viseli.

	– Na, végre! Már azt hittem, elvesztél! – dohogta.

	– Mester, a reggelid…

	– Tedd csak le valahova! – legyintett Antonius türelmetlenül. Liam csak ekkor vette észre a mágus hóna alá szorított dobozkát. Gyorsan egy szekrényke felé irányította a lebegő tálcát, majd kíváncsi pillantást vetett az ébenfa dobozra.

	– Az micsoda, mester?

	A király mágusa óvatosan a helyiség közepén álló asztalra helyezte a ládikát és felnyitotta. Liam közelebb lépett és belenézett. Vörös bársonypárnán pihenő arasznyi hosszú kristályt pillantott meg. A szépen csiszolt oldalak fel-felragyogtak, hol sárga, hol kék, hol fehér, hol pedig vörös fénybe borítva a föléjük hajoló férfiak arcát.

	– Aewin Steinn – motyogta áhítattal a főmágus. – Az istenek Örök Kristálya…

	Liam mindeddig csupán hallomásból ismerte a kristályt, ami évente egyszer, a Viadal és Győzelem időszakára jelent meg. Azt is mindössze hírből tudta, hogy a bajvívók sorra megérintik majd fegyverükkel az Aewin Steinnt, és ha valamelyik isten megkedveli mind a pengét, mind a kardot tartó harcost, úgy áldásukat adják rájuk. Ez az esemény nem csupán a bajnokok számára volt fontos. Az a kovácsmester, akinek fegyvere valamelyik isten színében felragyogott, hírnévnek, sok megrendelésnek és jólétnek nézhetett elébe. 

	Liam bámulta a színpompás kőzetet, és emlékezetében felidéződtek régi mestere, Flavius tanításai. A fehér ragyogás Ásyn Lyf, az élet, erő, a bölcsesség és a harmónia istenét jelezte. A kék fény Ásyna Swerda, a művészetek és mesterségek istennőjének erejéből fakadt. A sárga Ásyna Graeda, a természet és a gyógyulás istennőjét jelképezte, míg a vörös Ásyn Vigamar, az utazók, harcosok, felfedezők istenének színe volt. A legenda szerint az egyetlen isten, aki nem járult hozzá a kristály létrehozásához, Ásyn Dwoeful volt, a szomorúság, a holtak és a túlvilág ura, aki nem tudta megbocsájtani fivéreinek, nővéreinek, hogy legyőzték kedvenc teremtményét, Nattegurdurt…

	Lágy, csilingelő hang szakította félbe az áhítatos csendet. Ökölnyi futárlidérc furakodott át a terem padlóján, kavargó füstteste egyenesen a főmágushoz libbent.

	– Antonius mester, Gylbard király látni kíván.

	– Remek! Ennyit a reggeliről – sóhajtott a mágus és szomorkás pillantást vetett a szekrénykén pihenő tálcára, majd a tanítványa felé fordult: – Takarítsd ki a szobámat! Igyekezz! A bajnokok felvonulása alig egy óra múlva kezdődik!

	– Igen, mester. Ha végeztem…

	– Majd küldök egy futárlidércet, hogy merre találsz meg – vágott a tanítványa szavába a főmágus, azzal eltűnt. Liam irigykedve pislogott párat. Az ugróvarázs ilyen formája még messze az ő tudása felett állt. Sóhajtott, és már azon volt, hogy elindul a teremből nyíló hálókamrába, amikor ismét meghallotta az idegen nyelvű suttogást. Megdermedt, mert ezúttal hol férfi, hol női hangokat vélt felfedezni. Fjandir’O’Ban hideg, érces hangon szólt hozzá, így értetlenül fordult körbe hogy kik vagy mik próbálnak szóba elegyedni vele. Tekintete megakadt a nyitott tetejű ládikán. A dobozból egyszerre ragyogtak elő az istenek és istennők fényei. Liam nagyot nyelt, hevesen dobogó szívvel óvatoskodott közelebb a kristályhoz. A suttogás felerősödött, és bár továbbra sem értette, de a szavak tisztán, erőteljesen csendültek a fejében. Ösztönös mozdulattal nyújtotta a kezét és mire észbe kaphatott volna, ujja hegye megérintette a kristályt. A következő pillanatban lángnyelvek lobbantak elméjében, a pillanatnyi fájdalom átjárta minden ízét. Mielőtt a puha szőnyeggel borított padlóra zuhant volna, még egy utolsó kétségbeesett gondolat-fohász száguldott át az agyán:

	„Kegyelem! Még nem akarok meghalni!”

	 


Második fejezet

	 

	Adene falucska fehérre meszelt házfalain bukfencet vetett a kora délutáni napfény, A zsúpfedelek pereme alatt már javában fészkeltek a fecskék. A házacskák között cikázó kis fekete madarak riadtan tértek ki a település utcáján végigzörgő szekér útjából. Idős férfi igyekezett megjavítani a háza kertjének kapuját, de a látványra felegyenesedett a munkából és komor pillantást vetett az érkezőkre. Szájtáti, viseltes nadrágot, szakadt inget viselő kisgyerekek bámulták az adószedő kordéját kísérő négy láncinges, csúcsos sisakos katonát, egészen addig, amíg pár asszony kurta, fojtott szóval be nem parancsolta őket a házakba.

	A kis csapat nem ment messzire. A falu határában álló fogadó előtt az élen haladó díszes mellvértes harcos felemelte ökölbe szorított kezét.

	– Hó! Itt megpihenünk!

	A katonák elégedett mordulással szálltak le hátasukról. Az elősiető kocsmárosinas szolgálatkészen vette gondjaiba a lovakat.

	– Vizet és zabot adj nekik, de ne nyergeld le őket! – szólt rá a kamaszra az egyik harcos.

	– Ahogy kívánod, uram!

	A csapat parancsnoka, egy deresedő halántékú, kortól, zsíros ételektől elnehezült testű férfi odavetette az embereinek.

	– Ti kint maradtok, őrzitek a szekeret!

	A katonák bosszúsan összenéztek, de egyikük sem mert szólni a parancs ellen. A tiszt sisakját a hóna alá kapva lebbenő köpennyel benyitott a kocsmába. Odabent füst- és sörszag fogadta, az apró ablakokon beszűrődő napfény sem tudta teljesen eloszlatni a jókora helyiségben honoló félhomályt. Bár még egy hét volt hátra a Viadal és Győzelem időszakáig, és a földeken is akadt volna munka bőven, az ivóban mégis vagy egy tucatnyi paraszt ücsörgött. A tiszt egy pillanatra megtorpant, állta a felé irányuló gyűlölködő, komor tekinteteket.

	– Ti mit kerestek itt, naplopók? Nem munkában lenne a helyetek? – mordult a kupáikat markoló férfiakra. – Aztán meg sírtok, hogy nem maradt semmitek az adó befizetése után.

	– Majd azt mi tudjuk, hogy mikor kell dolgoznunk! – fortyant fel egy fiatal, megtermett parasztlegény. – Meg aztán minek törjük magunkat, amikor úgyis mindenünk a ládádban végzi – bökött fejével az udvaron várakozó szekér felé.

	A parancsnok szeme elkeskenyedett, a pengéje után nyúlt.

	A sarokasztaltól széles vállú szakállas alak emelkedett fel. Mellvértjén egy pillanatra megcsillant a kintről beszűrődő napfény. Elindult a tiszt felé, léptei ritmusára dobbant a fapadló, és meg-megcsörrent az oldalán viselt hosszú, egyenes kard.

	– Hagyd, jó uram! Nem érdemes az idődet pocsékolni holmi parasztokra. – Az ismeretlen lovag szavai idegenes akcentussal csendültek.

	A tiszt elkerekedett szemmel felpislogott a fél fejnyivel fölé tornyosuló alakra, majd vetett még egy utolsó pillantást a komoran bámuló falusiakra.

	– Igazad van. Kár vesztegetni az időmet. Hanem, te ki lennél, uram?

	– Daen Hersir vagyok, Uttalából – biccentett a medvetermetű idegen.

	A tiszt kissé feszesebbre igazította testtartását. Habár az előtte álló férfi a távoli északi királyságból érkezett, a Daen főnemesi titulus tiszteletet parancsolt bármely birodalomban. 

	– Uttala? Igencsak messzire vetett hazádtól a sorsod, uram. Már ha meg nem sértelek, mi járatban vagy Blaewaniában?

	– A fővárosba igyekszem, fontos ügyben – tért ki a részletes válasz elől Hersir. – Te ki vagy, lovag?

	– Iad Sonwind, Gylbard király adókövete – hajolt meg kissé a tiszt és a külhoni főnemes asztala felé sandított. – Ha nem bánod, csatlakoznék hozzád. Úgy vélem, ebben a juhakolban máshol nem lelnék megfelelő társaságra.

	A sértő szóra a parasztok morgolódni kezdtek, de nem merték felemelni a hangjukat. A Daen elmosolyodott és invitáló mozdulattal intett:

	– Légy a vendégem, jó lovag!

	Letelepedtek. Az elősiető hórihorgas kocsmáros sápadtan, ideges szemvillanásokkal vette fel az adószedő rendelését, majd gyorsan eliszkolt. A földművesek visszatértek az italaikhoz, csupán néha vetettek egy-egy sötét pillantást a nemesek felé. A levegőben mindeddig ott rezgő feszültség lassan enyhült. A fogadós visszatért, frissen sült csirkét, omlós kenyeret, gyümölcsöt és jókora, teli fakupát tett le az adószedő elé. Sonwind falatozni kezdett, de csak nem állta meg kérdés nélkül.

	– Részt veszel a Viadalon, uram?

	Hersir nagyot kortyolt a söréből, majd érdeklődő tekintettel hátradőlt a széken.

	– Miféle viadal? Nem ismerem a szokásaitokat.

	– Valóban? Pedig a nyelvünket jól beszéled.

	– Gyermekkori dadám fogolyként élt itt, még az előző háború idején. Tőle tanultam meg a nyelveteket, de soha nem esett szó a hagyományaitokról.

	– Értem, uram. Nos, ez esetben: a Viadal és Győzelem ideje alig egy hét múlva kezdődik. Az istenek győzelmét ünnepeljük, három napon át tartó nemesi viadallal, zenével, tánccal.

	– Nocsak! Ez a viadal dolog érdekelne engem.

	– Szeretnél benevezni rá?

	– Ha lehet, miért ne?

	Az adószedő rágta az ételt, közben végigmérte az északról érkezett férfit.

	„Hogyisne! Még a végén megnyered a bajnokságot. Maradj csak magadnak, akármilyen főnemes is vagy!” – gondolta, majd két falat között megszólalt:

	– Mivel Uttalából származol, nem nevezhetsz csak úgy be a viadalra. Találnod kell egy helyi nemesurat, aki kezeskedik érted és ezt írásba is adja.

	– Szóval a rangom és a nevem nem elégségesek?

	– Bocsáss meg, uram, de ez a szabály. Persze, ha audienciát kérsz Gylbard királytól és a színe elé jutsz, úgy ő is engedélyezheti a részvételedet. Habár, nem hiszem, hogy ilyen előfordult volna valaha is.

	– Értem. Nos, akkor ezt hagyjuk – legyintett a Daen.

	– Ezen felül ott van még a nevezési díj is, ami úgy hiszem, külhoni bajnokok számára ötszáz arany…

	– A pénz nem lenne akadály – mosolyodott el Hersir.

	Sonwind szájában megállt a falat egy pillanatra. Annyi pénzből ugyan nem a legjobb helyen, de akár egy kisebbfajta birtokot lehetett venni. Főnemes vagy sem, Hersir nem úgy nézett ki, mint akinek százával csörögnének az aranyak a tarsolyában. Igaz, a megtermett szakállas férfi mellvértjét díszítő aranyozott rúnák, a kardja markolatát ékesítő zöld smaragdok, vastag, méregzöld bársonyköpenye gazdag embert sejtetett, de ötszáz arany…

	– Ez esetben, ha komolyan gondolod, javaslom, kérj audienciát a királytól.

	– Talán megteszem – bólintott a Daen.

	Az adószedőt egyre erősödő nyugtalanság fogta el. Nem tudta hova tenni a hallgatag északi főnemest. A beszélgetés fonala elakadt. Sonwind gyorsan lenyelte az utolsó falatot, leöblítette két korty sörrel, aztán sietve felkelt.

	– Bocsáss meg, Daen Hersir, de ideje indulnom. Nem tanácsos túl sokáig egy helyben vesztegelni az uralkodó adójával.

	– Megértelek. Jó utat!

	– Neked is, uram!

	Alig csattant a becsukódó ajtó Sonwind mögött, a Daen jólesően nyújtózkodott egy sort, majd felkelt és kényelmes lassan a parasztok asztalához lépdelt. A falusiak értetlenül pislogtak fel rá, és zavaruk csak tovább nőtt, amikor Hersir lehuppant egy üresen maradt helyre.

	– Mit akarsz itt? – törte meg a kényelmetlen csendet az egyik paraszt.

	– Gondoltam, megvárom, amíg megköszönitek a közbenjárásomat.

	– Nem tartozunk neked köszönettel.

	– Nem-e? Ha nem lépek közbe, mostanra páran közületek már a túlvilágon piszkálnátok az orrotokat. Talán mások a szokások errefelé, de nálunk nem tanácsos a király katonájával kötekedni. Úgy vélem, ez Blaewaniában sincs másképp.

	Pillanatnyi csend ereszkedett le közéjük, majd egy középkorú falusi rábólintott Hersir szavaira.

	– Igazad van, uram. Köszönjük!

	– Na, így már mindjárt más! – vigyorodott el az északi férfi, azzal a pult mögött fülelő kocsmároshoz fordult. – Hozz még egy kört, én fizetem! Nem mindennap menekül meg az ember a kardhaláltól, hát ezt illő megünnepelni, igaz-e?

	A fogadós sietve ugrott a jókora söröskancsóval, lelkesen öntötte tele a parasztok kupáit. A falusiak zordon gyanakvása alábbhagyott, a főnemesre emelték ivóalkalmatosságaikat.

	– Köszönjük, jó uram!

	– Az istenek áldjanak meg téged, nemesúr!

	A Daen somolyogva hallgatta a jókívánságokat, aztán ismét megszólalt:

	– Hanem, egy dolgot áruljatok el! Tényleg olyan súlyosak az adók?

	– Nem lenne az sok – felelte habozva a legidősebb falubeli férfi –, de már harmadízben szedik be ebben az esztendőben. Így aztán tényleg nem sok értelme van a munkánknak. Ha a terményünk ára, már ami megmarad belőle, az is elmegy a tartozásaink kifizetésére, mi marad nekünk és a családunknak télire?

	Hersir hümmögött egy sort.

	– Igen, ez valós kérdés. Szóval, harmadjára szedik be az adót? Ugyan nem tudom biztosra, de én azt hiszem, a pénz, ami a szekéren van, sosem fogja elérni a királyi kincstárat.

	– Ezt hogy érted?

	– Láttátok az adószedő vértjét, köpenyét? Egy egyszerű Iad, egy kisnemes, hogyan engedhet meg magának ilyen drága holmikat? Hm?

	A parasztok egymásra pillantottak.

	– Úgy véled, saját zsebre dolgozik?

	– Magunk között szólva, igen. Én így gondolom.

	– Hogy rohadjon rá az ég! – fakadt ki egy fiatal férfi. – Mi meg esszük a korpát, őrölt fakéreggel keverjük a lisztet, hogy elég legyen a kenyerünkhöz!

	– Bizony – bólogatott egy másik paraszt. – Idén már elvitték mindkét malacomat és nem is tudom, miből szerzek másikat. Már ha érdemes, mert tán azt is elviszik majd a nyárutón.

	Az elégedetlenség morgása zúgott az asztal körül.

	A Daen csillapítóan felemelte a jobbját:

	– Megértem az elkeseredettségeteket, de hadd kérdezzem meg: Miért nem veszitek vissza azt, ami a tiétek?

	Döbbenten hallgattak el az emberek.

	– Mégis hogyan? Katonák kísérik a szekeret.

	– Igaz, de csak négyen vannak, az Iaddal együtt öten. A kocsis aligha ragad fegyvert ellenetek, ráadásul vagy tucatnyian vagytok. Ha akad köztetek, aki vadászik néha, akkor íjatok is van tán. Lesből meglephetitek őket, és mire észbe kapnak, már egy-két katona a fűbe is harapott. A maradékkal még akár kaszával, cséphadaróval is könnyedén elbántok.

	– Az ám, de mi van, ha kiderül? Az egész falut felperzselik majd a király katonái, ha megöljük az adószedőket.

	– Nem, ha soha nem találják meg a szekeret, lovakat és egy holttest sem kerül elő – húzódott sötét mosolyra a Daen szája. – A falut elhagyták, hogy aztán mi történt velük? Ki tudja…?

	– Embert öljünk? Ez nem való! – csóválta meg a fejét a legidősebb falusi férfi.

	– Öt becstelen fickó halála cserébe a ti, az asszonyaitok és gyermekeitek életéért. Ti magatok mondtátok, hogy már semmitek sincs, az adószedő és az emberei lassú éhhalálra ítéltek titeket. Csak abba gondoljatok bele, mi lesz, ha beköszöntenek a fagyok és ti üres óllal, üres kamrával néztek a tél elébe?

	– Az istenekre! Van igazság a szavaidban, uram.

	– Én nem mondom, hogy tegyétek meg, de azt igen, hogy ha én lennék a helyetekben, bizony megkockáztatnám.

	A parasztok ismét összenéztek. Dühüket és elszántságukat szinte harapni lehetett volna a levegőben. Szemükben éledő harci lázzal bámultak egymásra sóhajtásnyi ideig, majd a legfiatalabb kirúgta maga alól a támla nélküli durva széket.

	– Gyerünk! A híd előtti erdőnél elébük vághatunk! Ki tart velem?

	A férfiak sorra felugrottak és kisiettek az ivóból.

	A Daen egyedül maradt.

	– Nem lesz ennek jó vége – nyögte a pult mögött sápadozó hórihorgas fogadós.

	– Nem, valóban nem, de pont ez a lényeg – kelt fel Hersir az asztaltól és a férfi felé fordult. – Veled mi legyen? Hm?

	A főnemes figyelmesen vizsgálgatta az ijedező fogadóst, és sötét szemében hirtelen zöld lángok lobbantak.

	– Nem értelek, uram… – nyögte a kocsmáros. Képtelen volt elkapni a tekintetét az idegen szemében táncoló nem evilági fénytől.

	– Mielőtt bármit is teszek, illő, hogy megtudd, kivel hozott össze a sorsod. – A nemesúr hangja fenyegetően elmélyült. A kocsmáros remegő térde és eluralkodó pánikja ellenére is tudta, hogy embernek nem lehet ilyen hangja. – Zorax vagyok, barátom, a túlvilág, a pokol tábornoka…

	 

	A kocsmárosinas éppen befejezte az idegen lovag hátasának lecsutakolását, amikor a parasztok szinte kirontottak az ivóból. A tovasiető emberek láttán a cingár legénynek ugyan felszaladt a szemöldöke a homlokán, de aztán csak vállat vont. Nem telt bele kis idő, a megtermett nemesúr is kilépett a szikrázó napsütésbe és egyenesen a nyitott oldalú istálló felé tartott.

	– Végeztem a paripáddal, uram. Már fel is nyergeltem… – fogott bele a legény.

	– Rendben – nyomott egy rézpénzt a kölyök kezébe a lovag. Eloldotta a hátasát, kivezette az utcára, felpattant rá és kényelmes tempóban elindult a faluból kifelé vezető irányba.

	A kocsmárosinas figyelte egy darabig a távolodó lovast, majd elvigyorodott és a zsebébe süllyesztette a pénzt. Az udvaron álló kútból vizet mert, szomját oltotta, majd nagyot sóhajtva belépett az ivóba. Remélte, hogy a fogadós nem sóz a nyakába újabb feladatot.

	A helyiséget üresen találta. Homlokát ráncolva összeszedte a magára hagyott kupákat, ám amint belépett a pult mögé, rémült kiáltással ejtette el mindet. Halálsápadtan, dermedten állt és nem tudta, mit tegyen.

	A kocsmáros a pult távolabbi végében a padlón ült, szeme homályosan meredt a semmibe. Karja, teste meg-megremegett és alig érthetően motyogott. Szavait időnként az őrültekre jellemző nyálcsorgató vihogások szakították félbe:

	– Pokol… gonosz… Zorax…

	 

	 Sonwind enyhe idegességgel lovagolt az élen. Úgy érezte, hogy az út felett összeboruló fák közül fürkész szempárok figyelik minden mozdulatát. A napfényben tündöklő híd alig pár kőhajításnyira kellette magát, a folyó túlpartján pedig már búzatáblák hintáztatták lassan duzzadó kalászaikat. Az adószedő úgy vélte, ha elérik a túlpartot, biztonságban lesznek, a megművelt földek között kanyargó útról már messziről észrevehetik, ha rossz szándékú alakok közelednek… 

	Pendülő hang ütötte meg a fülét, és mire feleszmélhetett volna, a hátasa keservesen felnyihogott. A ló egy minutummal később összeroskadt. Sonwind éppen csak ki tudta rántani a lábát a kengyelből, hogy ne szoruljon az állat alá. Újabb pendüléseket hallott, majd fájdalmas kiáltást, rémült ordítást. Igyekezett feltápászkodni, és közben a tekintete a lova testéből kiálló nyílvesszőre tévedt.

	– Fegyverbe! Megtámadtak minket! – üvöltötte és kardot rántott.

	Gazdátlan ló vágtatott el mellette, kis híján elsodorta az Iadot. A szekér felé fordult, és elszörnyedve látta, hogy az egyik katonája holtan hever a földút porában. A maradék három harcos lepattant a hátasáról. Pajzsukat maguk elé emelve, kardot szorongatva fürkészték az erdőt. A következő pillanatban megelevenedtek az útmenti bokrok, és tucatnyi dühösen ordító paraszt rontott rájuk. A katonák védték magukat, cséphadaró duhhant a pajzson, kard csendült a kasza vasán. Két támadó szinte rögvest halálát lelte, de a többiek ádáz acsargással igyekeztek rést találni a harcosok védelmén. Köpcös fickó termett Sonwind előtt, nagyot ordított és vasvillát szegezve rohamra indult. Az adószedő rutinos mozdulattal ütötte félre kardjával a támadó fegyverét, megpördült, majd a lendülettől mellette eltántorgó paraszt hátba döfte a pengéjét. A tömzsi fickó térdre zuhant, aztán elterült és nem mozdult többé.

	Jajkiáltás szállt a kordé felől. Az egyik katona túl bátran lépett előre, és a mozdulattól lejjebb engedte a pajzsát. Ellenfele, egy fiatal földműves, kaszája megtalálta az utat a harcos védtelen nyakához. Újabb pendülés jelezte, hogy a bokrok mögött rejtőzködő íjász ismét célpontot talált. A harmadik katona felordított a combjába fúródó nyílvesszőtől. Még el sem halt az üvöltése, már három támadó ugrott rá, kicsavarták a kezéből a kardot és tőrt döftek a szívébe. Sonwind ekkor ért csak oda az utolsó megmaradt emberéhez. A kocsist talán leüthették, mert mozdulatlanul hevert a bakon. 

	A parasztok gyilkos dühvel meredtek rájuk, kerülgették őket, mint éhes farkasok a bárányokat.

	– Ha életben hagytok minket, vihetitek a pénzt! – kiáltotta oda nekik Sonwind.

	– A pénzt mindenképpen elvesszük, te pedig örökre megtanulod, hogy ne tömd a saját zsebedet a mi kárunkra! – vetette oda az adószedőnek az egyik paraszt.

	Erősödő patadobogás ütötte meg a fülüket. Mindannyian az útkanyarulat felé kapták a fejüket.

	A fák mögül vágtatva közeledő izmos csatamén bukkant fel, nyergében a Daennel. Az északi főnemes lezárt sisakrostéllyal, magasra emelt karddal nyargalt feléjük. A dübörgő paták és a rohamozó lovag láttán a parasztok elbizonytalanodtak.

	Hersir elérte az első támadót, nagyot suhintott a pengéjével és az értetlenül álló fickó teste egy fejjel kurtábban csuklott össze. A megriadt falusiak közé rontó mén elsodort, megtaposott két férfit, a harmadikkal a Daen kardja végzett.

	A még életben lévő falubeli férfiak megelégelték a harcot, inukba szállt a bátorságuk. Sebesen beugráltak az erdőbe és szusszanásnyi idő múlva már csak a bokrok rezgő ágai jelezték, merre menekülnek.

	Iad Sonwind megkönnyebbülten engedte le a kardját.

	– Az istenek vezették erre lépted, uram! – üdvözölte a nyeregből leugró Daent. – Már azt hittem, nem érem meg a holnapot.

	Hersir fellökte a sisakja rostélyát:

	– Te jól vagy? Nem sérültél meg?

	– Nem, hála mindennek, kutya bajom.

	– Az embereid?

	Az utolsó katona gyorsan megvizsgálta a társait, majd a fejét rázva pillantott Sonwindre.

	– Halottak. A kocsis még él, de nem tudtam magához téríteni.

	– El kell jutnunk Ingelradba. Alig egyórányi lovaglásra van innen.

	– Nem sokat ér, hacsak nincsenek ott katonák – nézett körül a Daen.

	– Már hogyne lennének! Egy század könnyűlovas királyi vértes állomásozik a város helyőrségében.

	– Értem. Nos, akkor… – nyúlt Hersir a lova kötőfékje felé.

	– Várj! Csak nem akarsz itt hagyni minket? Másodmagammal mire megyek, ha ismét megtámadnak?

	– Nem hiszem, hogy ilyesmire sor kerülne. Azok a fickók már hetedhét határon túl járnak.

	Az adószedő tanácstalanul ránézett a katonájára. A fegyveres vállat vont, jelezve, hogy neki nincs ebbe beleszólása. Sonwind a nyeregbe lendülő főnemesre pillantott.

	– Mit kérsz érte, hogy elkísérj minket Ingelradba?

	– Úgy látom, ebben a birodalomban nem ismerik a hála fogalmát. Megmentettem az életedet, erre te még többet kérsz és még üzletelni is akarsz? Nincs szükségem az aranyaidra, van nekem is bőven. Vélem, sokkal több is, mint neked – rántott nagyot Hersir az idegesen táncoló ménje gyeplőjén.

	– Nem úgy értettem, uram! Én csak…

	– Rendben, megértelek. Elkísérlek titeket abba a városba, de ha tényleg szeretnéd kimutatni a háládat, úgy egy dolgot megtehetnél értem. Szeretnék benevezni a Viadalra és ehhez kérném a segítségedet.

	Iad Sonwind elbizonytalanodva hümmögött egy sort.

	– Nem is tudom…

	– Nemes vagy, hát az ajánlóleveleddel én is részt vehetek a megmérettetésen. Avagy úgy véled, az életed és a király aranya nem érnek ennyit?

	– Igazad van, bocsáss meg! Rendben, meg is írom, amint eljutunk Ingelradba.

	– Mi tart vissza attól, hogy most tedd meg?

	– Itt? Az erdő közepén, halottakkal körülvéve? – hüledezett az adószedő.

	– A holtakkal ne törődj, az embereddel ketten lehúzzuk őket az útról – szállt le a Daen a hátasáról. – Még a kocsisodat is magához kell téríteni. Ne aggódj, jó lovag, biztosra veszem, hogy nem fenyeget minket több veszély.

	Sonwind kényszeredetten a lovához baktatott. A nyeregtáskából pergament, pennát és csodával határos módon épen maradt tintásüveget kerített. Amíg Hersir és a katona levonszolta a halottakat az útról, megírta pár soros ajánlólevelét, majd tintába mártott pecsétgyűrűje lenyomatával hitelesítette.

	– Tessék! Megfelel?

	A Daen tekintetével átfutotta a sorokat és elmosolyodott.

	– Tökéletes – bólintott, azzal kirántotta a tőrét és az adószedő torkába döfte. Sonwind ajkát bugyborékoló hörgés hagyta el, a nyakához kapott, de az ütemesen spriccelő vér utat talált az ujjai közötti réseken. Az adószedő katonája ijedt, dühös kiáltással vonta ki a kardját. Hersir villámgyorsan elfordult a térdre roskadó Iadtól és harcra készen nézett szembe az ellenfelével. Két gyors pengeváltás elegendő volt, hogy a katona rádöbbenjen, ebből a harcból ő nem kerülhet ki élve. Eldobta a fegyverét és karját megadásra emelte.

	– Uram, kegyelmezz! Ígérem, hallgatni fogok, mint a sír!

	– Pontosan így lesz, barátom! Jól szóltál – vigyorodott el a Daen és egyetlen erőteljes csapással levágta a katona fejét.

	A hirtelen beálló csendet mindössze a fák lombjai között bujkáló szél halk susogása és távoli rigófütty törte meg.

	Hersir könnyed mozdulattal felkapta az adószedő kihűlő testét és feldobta a szekérre a kincsesláda mellé. Odalépett az eszméletlenül heverő kocsishoz. A középkorú férfi halántékát vér festette vörösre, keskeny, gyorsan száradó patakban csordogált végig a homlokán, arcán. A Daen gyorsan megvizsgálta a sebet, majd a kezét a fickó homlokára téve mormogott pár ismeretlen szót. A szekeresgazda kinyitotta a szemét és kába tekintettel lassan ülő helyzetbe tornázta magát.

	– Az istenekre! Mi történt? – nyögte, amikor megpillantotta a halottakat.

	– Sajnos túl későn értem ide, hogy megmentsem az uradat – bökött Hersir a fejével a halott adószedőre. – De legalább az arany biztonságban van.

	– Arany? – nézett nagyot a kocsis. – Jó ha pár ezüst akad abban a ládában, a többi csak rézpénz.

	– Mindegy, akárhogy is, ez a királyodé. Tudod az utat Ingelrad felé?

	– Igen, uram.

	– Akkor gyerünk, induljunk!

	 

	A helyőrségparancsnok és hadnagya futólépésben vágtattak le az udvarra, amikor hírül vitték nekik, hogy kik és milyen hírrel érkeztek. Döbbenten hallgatták végig Hersir beszámolóját. A kocsis is megerősítette a főnemes szavait, legalábbis amennyire emlékezett az eseményekre. Amikor elhangzott az utolsó mondat, a parancsnok dühtől eltorzult arccal a hadnagyra nézett.

	– Hatvan lovas fegyverbe, nyeregbe!

	– Kivizsgáljuk az ügyet? – kérdezte a fiatal tiszt.

	– Szerinted mit kell ezen kivizsgálni? – intett Iad Sonwind halálba dermedt testére a parancsnok. – Nem, hadnagy, itt nem lesz kivizsgálás. Ha a parasztok között elterjed a hír, hát egyetlen adószedő sem lesz többé biztonságban. Ha az emberek nyíltan lázadozni kezdenek az adók ellen, abból akár forradalom is lehet. Az ilyet csírájában, erővel kell elfojtani.

	– Értem, de akkor…

	– Elég! Hacsak nem akarsz holnaptól lovászfiú lenni, eredj és teljesítsd a parancsot!

	– Igen, uram! – vágta magát vigyázzba a tiszt, aztán elrohant. Felbolydult a helyőrség udvara, a magas kőfalak között kurta vezényszavak csattantak, és fegyvercsörgés, paták dobbanása visszhangzott. A parancsnok, sebhelyes arcú, marcona katona, a Daenre nézett.

	– Uram, köszönöm, amit tettél. Megvédted az adónkat, és védelmére keltél az embereinknek. Úgy vélem, a király nevében is szólhatok, hogy Blaewania köszönettel és hálával tartozik neked a bátorságodért és önfeláldozásodért.

	– Bárki megtette volna – mosolyodott el a Daen.

	– Meglehet – bólintott a parancsnok. – Mindenesetre lovasfutárt küldök a fővárosba, hogy urunkat, Gylbard királyt tájékoztassam az eseményekről és a hősiességedről. Most mennem kell, de kérlek, érezd magad otthon, amíg a városban tartózkodsz.

	– Köszönöm, parancsnok! – hajtotta meg magát enyhén Hersir.

	Bő órával később a konyháról szerzett almát majszolva hágott fel a várfalra. Az őrök furcsálló pillantást vetettek az idegen lovagra, de nem merték elzavarni. Ingelrad erődje egy mesterséges domb tetején állt, több mint száz ölnyivel magasabban, mint maga a városka, így aztán sokmérföldnyi távolba el lehetett látni a kies dombos tájon. 

	Éppen csak végzett a gyümölccsel, amikor keleten, a folyó másik oldalán elterülő erdőn túlról gyorsan hízó füstkígyó indult útjára az ég felé.

	Zorax elégedetten dobta el az almacsutkát. A lovaskatonák mostanra rég elérték a települést. Nem kellett sok fantázia hozzá, hogy bárki kitalálja: Adene falva lángokban áll, és mire a nap leszáll, talán hírmondó sem marad a lakói közül…

	 


Harmadik fejezet

	 

	 Az U alakú lelátón emelkedő rendben ácsolt padsorok megteltek izgatottan beszélgető emberekkel. Karonülő csecsemő sírt fel valahol, kisfiú panaszkodott az anyjának, hogy nem lát semmit az előtte ülő férfitól. A küzdőtér szélén álló rudakra vörös-sárga ruhás apródok vonták fel a benevezett nemesurak családi zászlait. A lelátó végében, jóval a többi padsor fölé magasodva a királyi páholyban is mozgás támadt. Lobogó, színes selyem és bársonyruhába öltözött főnemesek, főpapok igyekeztek elfoglalni a számukra kijelölt helyüket. A közel ezer embernek helyt adó arénában egyre nőtt a várakozás izgalma.

	Antonius mester dühösen toporgott a királyi páholyba felvezető lépcső mellett.

	„Hol van már ez az ostoba kölyök?” – dühöngött magában.

	Díszes vértű, vörös köpenyes tiszt toppant a mágus elé.

	– Bocsáss meg, uram, de azt hiszem, lassan ideje lesz előhozni a kristályt.

	– Tudom, hadnagy, de… Eh, mindegy! – legyintett Antonius. Vetett egy pillantást a küzdőtér homokos talaján álló dobogóra, ahova majd az Örök Kristály kerül, azzal elfordult és dúlva-fúlva elindult a lakosztálya felé. Az érkező főnemesek, kancellárok és asszonyaik, lányaik között kellett visszafurakodnia. Páran ráköszöntek, néhányan furcsállóan néztek a rossz irányba tartó mágus után. Alig hagyta maga mögött a tömeget, amikor egy megszeppent apród lépett oda hozzá.

	– Mester, a nevezési bizottság azonnal látni kíván – motyogta ijedt arccal a suhanc.

	– Miért? Mi van már megint?

	– Nem tudom, uram, de utasításba kaptam, hogy megtaláljalak. 

	A mágus morgolódva a várfal tövében, az őrök sorfala mögött húzódó ideiglenes gyülekezőhely felé vette az irányt. A kör- és négyszög alakú majd’ kétember magas sátrak legtöbbjét a bajvívó harcosok számára húzták fel, ahol várakozhatnak, mielőtt a küzdőtérre lépnek, vagy kipihenhetik a fáradalmaikat a következő összecsapás előtt. A szellőrázta ponyvák között apródok, hordárok nyüzsögtek. Fegyvereket cipeltek, borral, sörrel teli kis hordókat gurítottak, titokban meg-megállva, hogy gyors szóval megvitassák az esélyeket, melyik nemesúr lesz a bajnok, ki harap majd fűbe. Egyetlen alacsonyabb, szürkésfehér sátor árválkodott a többi között: az ispotály, ahova a sebesülteket és halottakat helyezik majd el. Igaz, hogy az egyéni küzdelmek elméletileg csak addig tartottak, amíg valamelyik fél meg nem adta magát, de minden évben akadt nem is egy harcos, aki a harci láztól fűtve nem tudta vagy nem is akarta féken tartani gyilkos ösztöneit.

	A pácélos, pajzsot, dárdát markoló őrök sietve utat engedtek Antonius mesternek. A nevezési bizottság nyitott falú sátráig csupán pár lépést kellett megtenni. A főmágus elkeskenyedő szemmel torpant meg a háromtagú bizottság asztala előtt. A három, barna taláros idős férfi a kancellária szolgálatában állt, rangban messze Antonius alatt. A mágus jöttére a legidősebb férfi felemelkedett ültéből.

	– Á, mester! Köszönöm, hogy idefáradtál.

	– Persze, persze! Mi az a nagyon sürgős ügy?

	– Ó, igen! Lenne egy kései nevezőnk, aki…

	– Befizette a díjat?

	– Igen…

	– Nemes? – vágott ismét a segédkancellár szavába Antonius. 

	– Igen, mester, de…

	– Akkor miért van rám szükség? – fújt mérgesen a király mágusa.

	– Mert külhoni nemes és a kardját nem blaewan kovács készítette.

	A bajvívás szabályai szerint egy megbízható mágusnak kellett ellenőriznie minden fegyvert, amit az arénában szándékoznak használni, hogy ne lehessen tiltott bűbájjal előnyt szerezni. A többi kardot még előző nap megvizsgálták, ám Antonius nagy bosszúságára, még egyet sorra kellett keríteni.

	– Ó, hogy az istenek… – morgott Antonius. – Van ajánlólevele? – A főmágus abban bízott, hogy nemleges választ kap majd, de reménye hamar elszállt.

	– Igen, Iad Sonwindtől. Már ellenőriztük – intett a segédkancellár az asztalon heverő vaskos kódexre. – A Sonwind család jogosult rá, hogy ajánlólevelet adjon.

	– Honnan való ez a nemesúr? Ne kelljen már minden szót fogóval kihúznom belőled! – csattant fel a mágus.

	– Uttalából, Daen Hersirnek hívják. 

	– Egy Daen? – pislogott meglepetten Antonius, majd megrántotta a vállát. – Mindegy. Egész Uttalában nincs annyi mágia, mint a köpenyem csücskében.

	– Sajnálattal hallom, hogy ilyen lenéző véleményed van a hazámról.

	A mély, idegenes akcentusú hangra Antonius ijedten megpördült. Hatalmas termetű, szakállas harcos állt előtte. A Daen sötét páncéljában úgy tornyosult a mágus előtt, mint sziklaorom a hegyi vadászkunyhó fölé.

	– Nem úgy értettem – nyögte Antonius. Az északi férfi sötét szeméből semmiféle érzelmet sem tudott kiolvasni. Nem csupán a termete, de az uttalai főnemesből áradó furcsa erő is nyugtalanná tette, zavarba hozta a mágust. Mintha az idegen magával hozott volna egy darabot az északi birodalom jeges hidegéből…

	A Daen kihúzta széles pengéjű kardját és a tenyerére fektetve a mágus felé nyújtotta.

	– Úgy vélem, a szavaid ellenére is szeretnéd megvizsgálni.

	Antonius ránézett a vicsorgó farkasfejben végződő markolatra. Könnyű szédülés kerítette hatalmába és megborzongott. Motyogott valamit az orra alatt, majd ideges vigyorral Hersirre nézett.

	– Minden rendben, jó lovag. A fegyvered varázsmentes.

	– Köszönöm! Nos – fordult a bizottság felé –, van még valami követelmény?

	– Nem, azt hiszem, ennyi, uram. Mindjárt kerítünk valakit, aki elvezet a sátradhoz. A szolgád addig…

	– Nincs kíséretem. Nagy csapat rablóba botlottunk a határon és mindössze két emberem élte túl, de pár nappal később tőlük is végső búcsút kellett vennem.

	– Á, értem. Nos, ebben az esetben kirendelünk valakit melléd – bólogatott a segédkancellár.

	Antonius mester gyorsan elbúcsúzott és elsietett. Keresett egy kevésbé forgalmas helyet, majd ugróvarázzsal a szállásán termett.

	Meghökkenve látta, hogy a kristály kíséretére kirendelt hat katona közrefogja a segédjét. Az ifjú sápadtan roskadozott a harcosok markában.

	– Mi folyik itt? – vonta fel a szemöldökét. – Hogy jutottatok be ide?

	– Nem tudjuk, uram – felelte a várkatonák parancsnoka. – A parancsunk szerint a folyosón kellett volna találkoznunk a segédeddel, de nem volt ott. Bejöttünk, hogy megkeressük, és itt találtuk a földön szundikálva.

	– Hazugság! – rántotta ki magát Liam a katonák markából. – Nem szundikáltam, hanem elájultam.

	Antonius mester homlokát ráncolva meredt a tanoncára. Azt még megértette, hogy az ajtók csupán azért engedelmeskedtek a katonáknak, mert a király parancsára ők biztosították az Örök Kristály küzdőtérre való szállítását. De az már korántsem fért a fejébe, hogy miként lehetett Liam ennyire felelőtlen, hogy elszundikál egy ilyen fontos napon, alig egy-két órával a bajvívás megkezdése előtt. Haragra gerjedt, de szó nélkül a ládikához lépett és felkapta, majd az őrökre nézett:

	– Katonák, irány az aréna, futólépésben! A királyi páholy melletti bejáratnál találkozunk.

	Liam pipacspiros arccal, lehajtott fejjel ácsorgott. Miután a katonák ledübörögtek az alsó szintre vezető csigalépcsőn, a mágusra emelte a tekintetét.

	– Mester, kérlek, higgy nekem! Nem aludtam!

	– Nem? Akkor mit csináltál? Mi történt?

	– Én… Nem tudom. Elindultam, hogy rendbe tegyem a szobádat, aztán… Arra eszméltem, hogy a katonák rángatnak.

	Antonius gyanakodva vonta össze a szemöldökét, ám pár másodperc múlva megrázta a fejét.

	– Erre később még visszatérünk. Egyelőre az lesz a büntetésed, hogy lemész a bajnokok táborába, megkeresel egy uttalai Daent, akit Hersirnek hívnak. A bajvívás idejére az ő segédje leszel, és minden kívánságát teljesíted!

	– De mester… – nyelt nagyot Liam, ám addigra Antonius már eltűnt.

	 

	***

	 

	A mágussegéd rosszkedvűen lépte át a sátortábort őrző fegyveresek sorfalát. Ekkor jutott csak eszébe, hogy nem is tudja, merre keresse az északi főnemest. Megtorpant és a legközelebb ácsorgó dárdás, pajzsos katonára sandított:

	– Tudod, hogy merre lelem Daen Hersir sátrát?

	– Sejtelmem sincs – rázta meg a fejét az őr.

	– Köszönöm! – fújt bosszúsan Liam.

	„A semmit.” – tette hozzá gondolatban.

	Elindult, kerülgette a dolgukra siető, cipekedő vagy éppen egymással beszélgető szolgákat, apródokat. A mágusinas útját sok meglepett, csodálkozó pillantás kísérte. Liam bolyongott egy darabig a közel száz sátorból álló táborban és átkozta magát az ostobasága miatt. A bejáratok előtt ugyan ott díszelgett alacsony kopjára tűzve a sátrat elfoglaló úr címeres zászlaja, de ez nem sok segítséget jelentett az ifjúnak. 

	„Nem, ez sem az.” – vetett futó pillantást a Gaetis család ágaskodó medvés lobogójára. „Én hülye! Legalább a Daen címerét megkérdezhettem volna, mielőtt elindulok!”

	Időnként megállított valakit, de csupán gyanakvó, megszeppent fejrázást kapott válaszul minden alkalommal. A király mágusát övező enyhe félelemmel vegyes tiszteletből, még ha csak részben is, de a segédje is kapott. Liam elszontyolodva gondolt vissza Mannstagra, a szülőfalujára. Hiányoztak a régi cimborái, a gyerekkori pajtásai, akikkel almát loptak, elcsórták valamelyik halász ladikját és kieveztek a nyílt vízre, esténként a közeli erdőben fogott nyulat sütöttek nyárson… A kastélyban nem akadt igazi barátokra. Amint valamelyik korabeli apród vagy szolga meglátta a mágus címerét Liam öltözetén, azonnal távolságtartóvá vált. A lányok pedig… Liam ugyan még odahaza részesült az első pár csókban, amelyeket kacérabb falubeli leányzóktól lopott, de tovább még nem jutott. A királyi udvarban szolgáló lányok, fiatal nők szemében sokszor látta a kíváncsiságot és az érdeklődést, amikor ránéztek. Ám Antonius mester híre olyan sebesen kergette el az ifjú esélyét, mint ahogy a mennydörgéssel, villámokkal érkező vihar űzi be a parasztokat a hajlékaikra. Nem akadt olyan korabeli jótét lélek, aki pár szónál többet hajlandó volt vele váltani. Kivéve Meliát. A messzi délről származó enyhén kreolos bőrű, fekete hajú cselédlányt nem zavarta, tán nem is érdekelte a Liam mellkasán díszelgő, hollót ábrázoló jel. Amikor az alkalom úgy hozta, mint vidáman daloló pacsirta, úgy adta elő Liamnek a napját, a terveit, az álmait. A mágusinas leginkább csak hallgatta, és bár égett a vágytól, hogy többet is kihozzon a kettejük furcsa barátságából, nem mert tenni semmit. Attól félt, hogy ha ostobán cselekszik, azzal elijeszti a lányt…

	Az ábrándozásból egy őt elgáncsolni igyekvő alamuszi fűcsomó rántotta vissza a jelenbe. Kurta káromkodást morzsolt el a fogai között. 

	Már az utolsó sátrak soraiban haladt, megritkult körülötte a nyüzsgés. Pontosabban szólva, egyetlen lelket sem látott a ponyvalapok között kialakított széles közlekedőfolyosókon felbukkanni. Tanácstalanul megtorpant, nézelődött, aztán örömteli, halk sóhaj hagyta el az ajkát. A legtávolabbi sátor elé Liam számára ismeretlen család jelét, egy zöld-vörös lobogót tartó kopját döftek. Az aranyszínű kígyó szinte életre kelt, tekeregni látszott a szellő lengette zászlón.

	Arrafelé vette lépteit, de a félig felhajtott bejárati ponyva előtt megtorpant. Odabentről szöszmötölés hangzott fel, fém koppant fán. Törte a fejét, hogy miként is szólítsa meg a külhoni nemesurat. Engedett a kíváncsiságának, és először csak óvatosan, lopva bekukucskált a sátorba.

	A következő pillanatban már azt kívánta, bár ne tette volna!

	A rögtönzött szállás mindössze egy a hátsó falhoz tolt asztallal, két faszékkel, egy egyszerű fekhellyel és fegyvertartó állvánnyal büszkélkedhetett. Ezzel még nem is lett volna baj. A hatalmas termetű Daen a helyiség közepén állt, tekintetét a kezében tartott széles pengéjű kardján nyugtatta. A penge teljes hosszát zöld, lomhán mozduló lángnyelvek nyaldosták. A szokatlan tűzből vékony, ám egyre vastagodó nyúlvány emelkedett fel, és lassan jókora kígyó formáját öltötte magára. Az ijesztő hüllő rásziszegett a gazdájára, kitátotta méregfogas pofáját és merőn a Daenre bámult. Minden más ember ordítva rohant volna világgá, de a főnemes csupán elmosolyodott. A zöld fényben ragyogó kígyó lesunyta fejét és felkúszott a férfi páncélba bújtatott karján.

	Liam dermedten bámulta a jelenetet és úgy érezte, mintha a testét jeges vízbe mártották volna. A bénultság csak lassan foszlott el izmaiból, de amint képes volt megmozdulni, óvatosan elhátrált a sátortól. Talán ha öt lépést tett meg, amikor egy buckára lépve elvesztette az egyensúlyát. Ijedten felkiáltott és kalimpálva a fűbe tottyant. Magára dühösen pattant fel, megköszörülte a torkát, a sátor felé fordult és fennhangon megszólalt:

	– Daen Hersir! Uram, odabent vagy?

	Az északi nemesúr fellebbentette a bejáratul szolgáló ponyvalapot és gyanakodva végigmérte a legényt.

	– Ki vagy te és mit akarsz itt?

	A férfi rettentő mély hangja hallatán Liamnek végigfutott a hideg a hátán, de az udvari illemnek megfelelően gyorsan meghajolt.

	– Liam vagyok, uram, és a szolgálatodra küldtek.

	– Vagy úgy! – nézett végig ismét a Daen az ifjún. – Gyere be!

	Liam legszívesebben odavágta volna, hogy esze ágában sincs olyan ember közelébe kerülni, akinek kardja az alvilág urának, Ásyn Dwoefulnak erejét hordozza, de szerencsére még időben sikerült féket tennie a nyelvére.

	– Igen, uram – lépett be félszegen a sátorba. Aggódó pillantást vetett az asztalon heverő kardra, ám a fegyver immár csupán a maga acélos hidegségével csillogott.

	– Valami gond van, akien? – vonta fel sötét szemöldökét a Daen.

	– Nem, uram, csupán a fegyvered csodáltam – hazudta gyorsan a mágusinas.

	– Nos, igen – kapta fel a kardját Hersir és biztos fogással pár sebesen zúgó fekvő nyolcast vágott vele a levegőben. – Ilyet csak az északi hegyek mesterei képesek csinálni.

	Liam ijedten ugrott hátra. A Daen kurtán felnevetett a legény rémületét látva, majd a hüvelyébe rejtette a pengét.

	– Ne aggódj! Amíg egy csapatba tartozunk, nem kell tartanod tőle. – Liam fenyegetést vélt kihallani a férfi tónusából, habár nem merte volna biztosra mondani.

	– Igen, uram – nyögte, majd, hogy gyorsan elterelje a szót, körülnézett a sátorban. A tekintete a sarokba támasztott pajzson akadt meg. – Hol a többi fegyvered, uram? Gondolom, még a szekéren, hát ha megmondod, merre lelem, elszaladok értük…

	– Nincs több fegyverem, sem szekerem. De nincs is rá szükségem. Ami kell, az itt van velem, akien – tette a kezét a kardja markolatára.

	– Értem, uram. Bocsáss meg, de nem ismerem a nyelvedet. Mit jelent az a szó, hogy akien?

	– Szabad fordításban amolyan vazallust, szolgát. Talán kifogásod van ellene?

	– Nem, uram.

	– Furcsa. Az udvari mágus inasától nem ezt a választ vártam volna. Nem érzed magad megalázva, hogy cselédmunkára fogtak? Én a te helyedben rettentő dühös lennék.

	– Honnan tudod…– fogott bele Liam leesett állal, de a nemesúr leintette.

	– Látom a hollót a mellényeden. Az uttalai mágusok is ugyanezt a jelet viselik.

	Liam a mellkasához kapott, majd zavartan leengedte a kezét, lesütötte a szemét. Nem tudta, miért, de nehezen viselte el a Daen fürkész tekintetét. Ugyanakkor motoszkálni kezdett benne a bosszúság, hogy Antonius mester szolgamunkára fogta. Ahelyett, hogy ott állna a mester mögött a főméltóságok páholyában, majd ácsoroghat a küzdőtér szélén a tűző napon. Mint akármelyik utolsó fegyverhordozó cseléd, tarthatja Hersir zászlós kopjáját, szorongathatja a pajzsát, amíg a nemesúr be nem lép az arénába. Hogy a küzdelem végén loholhasson utána, mint kutya a gazdája sarkában…

	– Ha már itt vagy, porold le alaposan a köpenyem és fényesítsd ki a pajzsomat! Ne sajnáld róla az olajat! – szólalt meg a Daen.

	Liam dühe felizzott. Mogorva pillantást vetett a sarokba állított pajzsra, ám a következő pillanatban ijedten lökte félre egyre gerjedő haragját.

	„Az istenekre, mi van velem?! Biztos a meleg miatt…” – próbálta megnyugtatni magát.

	Engedelmesen a pajzshoz ballagott, a földön kuporgó ládikából puha rongyot, repceolajat kerített. Közben lázasan kergették egymást a gondolatok a fejében.

	„Vajon Antonius mester tud a kard erejéről? Biztosan, hiszen megvizsgálta. Vagy mégsem? Lehet, hogy szólnom kellene neki.” Vívódott magában egy sort, majd a Daenhez fordult:

	– A kardoddal, páncéloddal mi legyen, uram?

	– Azokat csak hagyd rám.

	A nemesúr meglepő ügyességgel gyorsan megszabadult a mellkasát, karját védő fémlemezektől. Ő maga is tisztítóeszközöket szerzett és asztalhoz ülve nekilátott a munkának. Liam csodálkozva pislogott párat. Még soha nem hallott olyan úrról, pláne nem főnemesről, aki hajlandó lett volna a kezet bekoszoló alantas munkára. Ám alig telt el egy-két perc, a mágusinas tekintete nem kalandozott el többé a mellvért fényesítésével bajlódó Daen felé. Nem tetszett neki, hogy Hersir ajka folyamatosan ismeretlen szavakat mormol. Liam nem is akart belegondolni, hogy az idegen harcos fohászt, vagy védelmi bűbájt motyog.

	Habár továbbra is berzenkedett a lelke a Daentől, mégis, volt valami meghittség abban, ahogy úr és szolga egymás mellett csendben dolgozott.

	Alig végeztek, a küzdőtér felől elnyújtott kürtszó harsant. Liam felpattant és szolgálatkészen megragadta a pajzsot.

	– Ez a jel, uram! Indulnunk kell!

	Hersir gyakorlott ujjakkal magára öltötte a vértjét. Termetét meghazudtoló fürgesége és hajlékonysága láttán Liamben enyhe sajnálat támadt azon nemesurak, szegénylegények iránt, akik majd a Daent kapják ellenfélként.

	A második kürtszó már úton az aréna felé érte őket.

	– Nem ismerem pontosan a szabályokat. Elmondanád gyorsan, Liam?

	A mágusinast meglepte, hogy Hersir a nevén szólította, de egyben jól is esett neki. Gyorsan eldarálta a fontosabb tudnivalókat, miközben a küzdőtér felé igyekeztek az egyre sokasodó fegyverhordók és nemesek között. 

	– Először az összes bajnok felsorakozik az arénában, sisak nélkül a királyi páholy felé fordulva. Én és a többi cseléd az uruk pajzsával, kopjájával körbe az aréna szélén foglaljuk el a helyünket. Kürtszóra meghajlás következik, aztán Gylbard király üdvözöl mindenkit. Utána a harcosok egyesével a középen, pódiumra helyezett Örök Kristályhoz lépnek és a pengéjük hegyével megérintik azt, hogy kiderüljön, támogatja-e valamelyik isten a fegyvert és viselőjét.

	– Hm! Ez érdekes lesz – dünnyögött a Daen. – Erre feltétlenül szükség van?

	– Nem, de nagyon meghökkennének az emberek, ha valaki visszautasítaná ezt a kegyet. Ha valamelyik isten megáldja a kardot, attól a fegyver erősebbé válik, és…

	– Értem, értem! – vágott Liam szavába a Daen. – Hogyan tovább?

	– Miután megérintették a kristályt, a harcosok fegyverüket a magasba emelve fennhangon bejelentik, hogy kiért vagy miért lépnek az arénába. A legtöbben a kedvesükért, asszonyukért vagy a királyért teszik, de ezt majd te magad is hallhatod. Ezután a heroldok bejelentik az első hat küzdőpárost. A többiek félrevonulnak, az első két nemesúr sisakot húz, pajzsot ragad és harcba szállnak egymással. A küzdelem első vérig, vagy megadásig tart.

	– Tehát nincs halálos csapás vagy döfés?

	– Nos, elméletileg nincs, de azt mondják, minden esztendőben akadnak súlyos sebesülések és halálesetek.

	– Rendben. És mi történik azzal, aki legyőzi az ellenfelét?

	– A győztes és a vesztes is félrevonul az aréna végében kialakított fedett pihenőhelyre. Innen figyelik a többiek harcát, amíg a heroldok nem hívják őket ismét fegyverbe. Akit háromszor legyőznek, az kiesik, az a harcos már nem vesz részt több páros küzdelemben.

	– A végső győztes?

	– Azt is a heroldok jelentik be. A bajnok a király elé járul, féltérdre ereszkedik és fogadja az uralkodó áldását. A jutalom, ami kétezer arany, majd később kerül átadásra. A győztesnek joga van bármilyen ésszerű dolgot kérni, amit a király csak különleges esetben utasíthat el.

	– Na, ez már jobban tetszik! – vigyorodott el a Daen.

	Időközben megérkeztek az aréna bejáratához. Az élénksárga tunikát viselő, idegesen rohangáló heroldok úgy-ahogy sorba állították a harcosokat és fegyverhordozóikat. A munkájukat nem tette könnyebbé, hogy egy-két nemesúr méltatlankodva tromfolt vissza, amiért a riválisa mögé sorolták be. A papirusztekercseket szorongató heroldok igyekeztek a lehető legudvariasabban meggyőzni az akadékoskodókat. Liamet továbbra is kétségek mardosták, nem tudta eldönteni, hogy szóljon-e Antonius mesternek a külhoni nemesúr fegyveréről, és ha igen, akkor miként tegye azt feltűnés nélkül. 

	A Daen, mint kései nevező, a sor végére jutott, mögötte már csupán az egyszerű közemberek szerencsét próbáló fiai ácsorogtak. Liam lopva sajnálkozó pillantást vetett az izgatottan nyakukat nyújtogató ifjoncokra. A könnyű inget, egyszerű nadrágot viselő fiatal férfiak legtöbbjének mindössze az apjától, nagyapjától megörökölt kard lógott az oldalán. Címertelen pajzs jó, ha a negyedének jutott.

	A sor közepén heves vita támadt. Úgy tűnt, egy fiatal lovag cseppet sem volt elégedett a helyével. Hiába volt a heroldok udvarias szava, az időközben megérkező segédkancellár kérlelése, a nemesúr nem engedett.

	A Daen felmordult:

	– Na, ebből elég!

	Kilépett a sorból és komótos léptekkel a vitatkozókhoz ballagott. Megállt a heroldok mögött, kezét a kardja markolatára tette. Hatalmas termete miatt egy fejjel magasodott a sárga tunikás hivatalnokok fölé, onnan pillantott le a kivörösödött képű dühös Iadra. A fiatal lovag először mérgesen kapta rá a tekintetét:

	– Mit akarsz itt, jó uram?

	– Rendet, ifjú barátom! Rendet! Állj be a sorba szépen, mint ahogy azt mi mindannyian megtettük!

	– Te ezt nem érted! Én nem állhatok… – fortyant fel a fiatal kisnemes.

	– Elhallgass! – nyomult közelebb a Daen. A heroldok ijedten ugrottak félre a medvetermetű idegen elől. – Vagy beállsz a sorba, vagy számodra már itt és most megkezdődik a bajvívás! – húzta ki Hersir fél arasznyira a kardját.

	– Ne merj velem ilyen hangon beszélni! Iad Kunne vagyok, nem holmi paraszt! 

	– Rendben, jó lovag, de inkább a küzdőtéren mutasd majd meg, hogy mennyit ér a neved! Könnyű azoknak ellentmondani, akiknek még kard sem lóg az oldalán – pillantott a Daen a megszeppenten álldogáló heroldokra.

	A fiatal kisnemes beharapta az ajkát és dühösen meredt Hersirre. Pár pillanatig farkasszemet néztek, majd a kakaskodó Iad lenéző arckifejezést öltve elfordította a fejét.

	– Ahogy akarod! Az arénában találkozunk!

	– Állok elébe! – hajolt meg kissé a Daen, szakállas képén halvány, enyhén gúnyos mosollyal.

	Hogy a vita rendeződött, a Daen visszatért helyére a sorban. A várakozó bajnokok elismerő, gyanakvó vagy éppen ijedt pillantásai követték a hatalmas termetű férfit.

	Felzendültek a fanfárok, ám ezúttal erőteljes, ismétlődő dallam szállt az égbe. Dobok mélyhangú üteme rezgett a levegőben. A sor élén álló herold jelt adott a bevonulásra. A rögtönzött fakapu feltárult, és a sisakos, páncélos bajnokok a kíséretükre rendelt fegyverhordozókkal az oldalukon sorra beléptek az aréna homokkal vastagon felszórt területére. A zene és a harci dobok ritmusára ösztönösen egyszerre, ütemesen léptek. Az U alakú nézőtéren üldögélő emberek torkát éljenzés, biztatás, füttyszó hagyta el.

	A Daen közömbös arccal szemlélte a tömeget, ám amikor a tekintete a szemközti kiemelt lelátóra esett, elkeskenyedett a szeme.

	– Ki az a fiatal szőke nő? Ott, az uralkodó jobbján.

	– Éles szemed van, uram – ismerte el Liam. – Ő Ilea, Gylbard király unokahúga. Miért kérded?

	– Azt hiszem, megtaláltam, akiért ma harcolni fogok.

	– Ezt nem mondod komolyan, uram! – futott ki a vér Liam arcából. – Még soha senki nem merte Ilea úrnőt választani a viadal hölgyeként.

	– Tán tiltja valami szabály?

	– Nem, amennyire én tudom, nem tilos. Ám mivel a királynak nincs más örököse, Ilea úrnő Blaewania leendő királynője. Nem akad olyan nemes a birodalomban, aki őt merné választani.

	– Még szerencse, hogy én Uttalából származom, úgyhogy engem nem köt semmi ilyesmi szabály – húzódott halvány mosolyra a Daen ajka.

	Liam bármennyire is próbálta elhessegetni ébredező rossz előérzetét, egyre inkább úgy érezte, hogy katasztrófa felé sodródnak.

	 


Negyedik fejezet

	 

	Gylbard király már erősen a hatvan felé közeledett. Rövidre nyírt hajában, ápolt szakállában bizony sokkal több ősz szál csillogott, mint barna. Hajdan délceg termetét nem is annyira az idő, mint a felesége, majd pár évvel később egyetlen fia halála törte meg. Hanna királynőt még a legtávolabbi falvakban is úgy emlegették, mint a valaha élt legkedvesebb, legnyíltabb nőt. Lámpással sem talált volna senki olyan embert, aki rosszat mondott volna róla. Ám a majd’ nyolc évvel korábban dühöngő lázzal és fájdalmas kelésekkel járó ragály nem kímélt sem közembert, sem koronás főt. Gylbard az asszony halála után hosszú hónapokig oly sötét gyászban bolyongott a kastély folyosóin, hogy sokan úgy vélték, a király rövidesen követi nejét a sírba. Az uralkodó gyengeségét és nagyurak között elharapódzó belső villongásokat kihasználva a keleti barbár törzsek betörtek Blaewaniába. Az öldöklések, fosztogatások híre kirántotta Gylbard királyt a letargiából. Hónapokig tartó hadjáratban legyőzték a barbárokat, visszaszorították őket a határokon messze túlra. Már úgy tűnt, közel volt a béke ideje, amikor megtörtént az újabb baj. Aethred herceg, az uralkodó egyetlen fia vezette csapatot csapdába csalta az egyik törzsfő. Alamuszi módon békekötésre invitálta a herceget, ám a tárgyalóasztal helyett hideg acél fogadta az ifjút.

	Aethred fejét egy keleti harcos hozta el a királynak. Gylbard éktelen haragra gerjedt, minden hadra fogható katonáját a keleti határra vezényelte. Sorozásokat rendelt el, és aki férfi képes volt fegyvert ragadni, az napokon belül pajzzsal a kézben, karddal az oldalán menetelt a barbárok ellen. A király katonái Aethred herceg nevével az ajkukon lendültek mindent elsöprő támadásba és nem kíméltek sem férfit, sem asszonyt, sem gyermeket.

	A király már-már őrjöngéshez közeli dühöngése csak akkor csillapodott, amikor hírül hozták neki, hogy mind a kilenc nagy törzs vezetője halott, a barbárok földjét jóformán az utolsó faluig felperzselték. Gylbard király mindössze kurta biccentéssel fogadta a küldönc szavait. Ám valami végleg, menthetetlenül eltörött az uralkodó lelkében. Komorrá vált és ritkán szólt. Az egyetlen ember az udvarban, aki néha halovány mosolyt tudott csalni az uralkodó ajkára, az öccse korán árván maradt lánya, Ilea volt. A lassan eladósorba cseperedő hercegkisasszony szőke haja, kék szeme és gyakran felcsilingelő kacagása szívbe markolóan emlékeztette a királyt az elhunyt asszonyára. Talán ezért is óvta, védte annyira Ileát, hogy az a férfi, aki nem akarta a tömlöcben leélni hátralevő életét, az még a tekintetét sem merte pár pillanatnál tovább a fiatal nőn tartani. Lett volna jelentkező Ilea kezére, nem is egy. Uttala királyának elsőszülött fia, a nyugati Éamonn király, de még a messzi délről, Alasztusz császár is küldött már követeket Blaewaniába, hogy megvitassák az esetleges házasságot. Gylbard király azonban hideg udvariassággal elutasított mindenkit. A beavatottak azt rebesgették, az uralkodó Ileának szánja a trónt, és mint királynő döntse el, hogy kit választ párjának. Majd akkor, ha már Gylbard elhagyta e földet…

	 

	Éles, győztes csatákat idéző fanfárok hangja harsant. A királyi páholyba belépő uralkodó vörös, fehér prémmel szegett drága köpenye láttán az emberek sorra felkeltek az ülőhelyükről.

	– Gylbard király, Blaewania ura, az istenek lángjának őrzője! – jelentette be egy nagyhangú herold. A kiáltás végigördült a lelátók között. Paraszt, kézműves, nemes mind mély meghajlással üdvözölte a birodalom urát. A király végighordozta tekintetét a népén, majd a magasan fekvő páholy bejárata felé fordult. Ilea hercegkisasszony bukkant fel. Léptei ritmusára meg-meglobbant hosszú, zöld selyemruhája. Gylbard a karját nyújtotta a fiatal nőnek és az ideiglenes trón jobbján felállított párnázott, de egyszerű székhez vezette. Ezután ismét a meghajolva várakozó alattvalói felé fordult. 

	– Üdvözöllek titeket a Viadal és Győzelem napjain! Legyen ez az idő, amikor elfelejtjük gondjainkat, amikor az istenek egyformán mosolyognak mindannyiunkra! Az ő áldásuk kísérjen titeket, és az ő védelmük tegye naggyá Blaewaniát!

	– Az istenek áldjanak meg téged is, Gylbard király! – hangzott fel a szokásos válasz majd’ ezer torokból.

	A király letelepedett díszes, akár trónnak is beillő faragott székébe, eligazgatta a köpenyét, majd kegyesen intett. Az emberek susmutolva, egymás között beszélgetve ültek vissza a helyükre. Az újabb kürtjelre megnyílt a küzdőtér kapuja. Feldübörögtek a dobok. A harcosok és kísérőik sorra beléptek az arénába. A velük tartó heroldok ügyesen, mindössze kurta szavakkal, apró gesztusokkal felsorakoztatták a viadal résztvevőit a királyi páholy előtt. A fegyverhordozók sorát egy másik sárga tunikás herold elvezette az arénát körbefutó majd’ embermagas fa palánkhoz és tízlépésnyi távolságban egymástól elrendezte őket. A tömeg szájtátva figyelte a csillogó páncélokat, a rövid kopjákon lobogó nemesi zászlókat.

	– Kardot vonj! – rikoltotta egy herold. – Bajnokok! Üdvözöljétek Gylbard királyt és házát!

	A harcosok szinte egy emberként vonták ki pengéjüket a hüvelyéből, majd maguk elé döfték a talajba és fejet hajtva féltérdre ereszkedtek. Az uralkodó ismét szólásra emelkedett:

	– Legyetek üdvözölve, nemes urak és bátor ifjak! Az istenek segítsenek titeket és adjanak erőt karotoknak!

	A következő kurta vezényszóra a bajnokok felemelkedtek, elrejtették kardjukat. A küzdőtér közepén álló alacsony, alig két lépcsőfoknyi magas kis emelvényre állított asztalon a semmiből apró láda bukkant fel és mellette megjelent az udvari mágus. A nézők soraiból a meglepettség hangjai zúgtak fel.

	Antonius mester csendre intette a tömeget és felcsapta a láda tetejét. Az Örök Kristály felragyogó fénye még az utolsó pár pusmogó, másoknak magyarázó embernek is torkára forrasztotta a szót.

	– Jó urak, ha szólítalak titeket, járuljatok az istenek színe elé! – mutatott a főmágus maga mellé az emelvényen. – Érintsétek meg kardotokkal a kristályt, hogy lássuk, melyik isten kegyeiben részesültök. Aztán pedig, nevezzétek meg, kiért, miért harcoltok ma!

	Intésére lebegő pergamen szökkent a levegőbe. A pohos, hófehér köpenyt viselő mágus a papírlapra pillantott.

	– Iad Augelby! – olvasta fel Antonius hangosan az első nevet.

	A sor legszélén álló fazéksisakos, barna köpenyes harcos megmozdult. Miközben kimért léptekkel az emelvényhez ment, a család címerállata, egy jókora fekete medve enyhén elmosódott képe jelent meg a nemesúr felett a levegőben. A hatalmas fenevad két hátsó lábára emelkedett és elbömbölte magát. A közönség felzúgott, elégedett, csodálkozó vagy éppen biztató kiáltások kísérték a harcos útját a ládáig. A lovag fellépett az emelvényre. Sisakrostélyán át enyhe ijedtséggel villant meg a szeme, amikor kardja hegyét az Örök Kristályhoz érintette. 

	Sóhajtásnyi időre feszült csend támadt, a tömeg lélegzetvisszafojtva figyelt. Aztán ujjongva felrivallt, amikor a pengét élénkkék lángok futották be. Antonius várt pár másodpercet, hogy csituljon a zaj, majd hangját jól kieresztve szólt:

	– Ásyna Swerda melletted harcol ma, jó uram! Mondd, kiért vonsz ma fegyvert?

	A nemesúr megkönnyebbülten szusszantott, majd kardját tisztelgésre emelve a nézőközönség sorai felé fordult.

	– Nejemért, hű társamért, Iada Eniárt!

	A lelátón üldögélő kissé molett úrasszony elpirult, zavartan próbálta visszatartani a könnyeit. A cselédlány úrnőjéhez hajolt, mosolyogva suttogott valamit az asszonynak. A tömeg megéljenezte a lovagot és asszonyát.

	– Kérlek, térj vissza a helyedre, Iad Augelby! – szólalt meg ismét Antonius mester, majd, amikor a lovag már pár lépésnyi távolságban járt az emelvénytől, újabb bajnokot hívott. – Iad Baelus!

	A sorban második harcos elindult. Felette a családja címerállata, egy közel embermagas, szárnyra kapó, sárga szemét ijesztően villogtató bagoly jelent meg. A közönség ismét felujjongott.

	 

	Liam hevesen dobogó szívvel bámulta a sorra az emelvényhez járuló bajnokokat. A felettük lebegő címerállatok láttán enyhe irigységgel ugyan, de elismeréssel adózott a mesterének. Még soha nem látott személyesen egyetlen Viadalt sem, csupán hírből hallotta, hogy Antonius minden évben kitalált valami bűbájt, amivel növelhette az esemény tekintélyét.

	Arra riadt, hogy Daen Hersir neve hangzott fel a mágus ajkáról. Érdeklődve figyelte, amint ideiglenes ura a ládikához lép. Maga mögött hallotta, amint az emberek zavartan összesúgnak.

	– Egy idegen?

	– Mit keres ez itt?

	Tény, hogy a krónikáskönyvek szerint ide s tova húsz esztendeje is volt már, amikor utoljára külhoni lovag tette próbára erejét a Viadalon. A Daen felett megjelenő hatalmas aranyszínű pikkelyekkel borított királykobra láttán a nézők meghökkent moraja futott végig a lelátókon.

	Daen Hersir a kardja markolatára tette a kezét és a főmágusra nézett.

	– Nem hiszem, hogy illő lenne az istenek erejét kérnem. Idegen vagyok a földeteken, nem érezném igazságosnak, hogy egy Ásyn vagy Ásyna áldását használjam a viadalban.

	Antonius mester meghökkenten pislogott párat és segélykérően a királyi páholy felé fordult. Gylbard király homlokát ráncolva előredőlt a trónján. Hű tanácsosa, a kopasz, rókaképű Gaerun hajolt oda urához és sebesen pár szót súgott az uralkodó fülébe. A király arca kisimult.

	– Daen Hersir, mivel az én birodalmamban jársz, követned kell a szabályainkat. Vonj kardot és kérd az istenek áldását, máskülönben nem vehetsz részt a küzdelemben!

	– Ahogy kívánod, felség! – hajtott fejet a Daen. Kihúzta hüvelyéből a fegyverét és a penge hegyét vonakodva a kristályhoz érintette.

	Abban a pillanatban Liam testén ezernyi kínvillám rohant át. A fiatal mágussegéd megremegett, és bár két kézzel kapaszkodott a Daen zászlajával ékesített kopjába, csak hajszálon múlt, hogy nem esett össze. Fájdalmas kiáltása elveszett a tömegből felcsapó értetlen, rémült hangáradatban.

	Az Örök Kristály még soha nem látott erővel ragyogott fel, egyszerre ontotta magából mind a négy isten fényét. Az emberek hunyorogva, tenyerükkel védve a szemüket próbálták kivenni, hogy mi történik az emelvényen. A szemkápráztató fényár gyorsan enyhült, ám amikor megpillantották a Daen zöld lángokba borult kardját, döbbent csend borult a lelátókra. A mágussegéd kapkodó lélegzettel igyekezett úrrá lenni a lassan enyhülő fájdalmán.

	– Ásyn Dwoeful… – motyogta valaki Liam mögött a lelátón.

	– A holtak ura… – jegyezte meg félhangosan egy másik ember.

	Antonius mester mozdult elsőnek, védelmi bűbájt igéző mozdulatba kezdett, ám az uralkodó kiáltása megállította.

	– Megállj! A Viadal és Küzdelem idején mindenki egyenlő esélyt kap, hogy megmutassa, mit tud. Legyen az isten vagy halandó!

	– De uram! Ásyn Dwoeful, a száműzött isten… – fogott bele az udvari mágus, ám Gylbard letorkolta:

	– Elég! Száműzött vagy sem, Ásyn Dwoeful is isten, és bár nem foglaljuk imáinkba a nevét, de tisztelettel tartozunk neki! Akad-e köztetek olyan, aki tagadni meri a holtak urának hatalmát? Van-e olyan ostoba, aki kétségbe meri vonni a túlvilág fejedelmének erejét? Feleljetek!

	Ismét csend támadt az arénában. Az emberek hümmögve néztek egymásra, de szólni egy sem mert. 

	– Látjátok? Daen Hersir, hacsak nem kívánsz önszántadból elállni a küzdelemtől, úgy engedélyezem, hogy részt vegyél a megmérettetésben.

	– Köszönöm, felség! Akkor hát az engedélyeddel nem vonom vissza a nevezésem – hajolt meg az északi nemesúr.

	Liamnek hirtelen eszébe jutott, hogy alig pár napja milyen pletykát hallott a királyról. Gylbardnak ugyan még akár húsz-huszonöt évet is megadhatnak az istenek, ám a király egyre betegesebben félt a haláltól. A leghíresebb gyógyítókat bérelte fel, hogy meghosszabbítsák az életét, és Antonius mestert is titkos megbízatással látta el az uralkodó: találjon olyan varázst vagy bűbájt, amivel elodázhatja az elkerülhetetlent. A főmágus nem akart ellenszegülni a király parancsának, de csak félszívvel látott neki a kutatásnak. Liam megértette a mester ódzkodását. A mágiát nem ismerő emberek nem tudták, hogy minél komolyabb a bűbáj, annál nagyobb árat kell érte fizetni. Mivel Liam maga is segített Antoniusnak, jól tudta, hogy léteznek olyan tiltott varázslatok, amikkel akár többszáz évvel is ki lehet tolni a végső búcsú idejét, de az olyan szörnyű emberáldozatokkal jár, amit ép ésszel senki sem vállalna fel.

	Liam úgy vélte, az uralkodó talán azért hagyja, hogy a Daen harcoljon, hátha ezzel elnyeri Ásyn Dwoeful kegyeit és csak később, sokkal később küldi el érte a halál sötét lovasait… 

	– Kiért vagy miért harcolsz ma, uram? – tette fel a kötelező kérdést Antonius.

	Hersir eltűnődött, mielőtt felelt.

	– Mivel idegen vagyok, nem mondhatom, hogy Gylbard királyért vagy Blaewaniáért rántok kardot. Azt sem mondhatom, hogy Uttaláért szállok küzdelembe, mert országaink békében élnek egymással. Asszonyom, kedvesem nincs, de ha lenne is, messze élnének. Nem ismerek senkit, ám azt látom, felség, hogy birodalmad legszebb virágának még senki sem ajánlotta fel a fegyverét. – Liam e szavakat hallva megdermedt, ereiben megfagyott a vér. – Ilea úrnőm, ha elfogadod a kardom, úgy érted harcolnék ma.

	A tömeg lassan oldódó feszültsége egy szempillantás alatt megsűrűsödött. Minden tekintet a királyra irányult, az arcokra kiült a kíváncsisággal vegyes idegesség. Vajon mit felel erre az arcátlanságra Gylbard?

	Az uralkodó tekintete megkeményedett. Hosszú másodpercekig szobormerev tartással méregette a rezdületlenül álló Daent, aztán lassan az unokahúga felé fordult. Ilea hol elsápadt, hol elpirult, mellkasa sebesen emelkedett-süllyedt.

	– Nos, mi légyen? – kérdezte a király sürgetően. – Elfogadod?

	A szőke hercegkisasszony habozott egy sort, majd óvatosan rábólintott az ajánlatra.

	– Hogy erősítsem a birodalmaink közötti baráti viszonyt, elfogadom a kardod, Daen Hersir.

	Az uralkodó arcán látszott, hogy tetszik is neki, meg nem is a válasz, de a tömeg helyeslő mormolását hallva nem akart ellenkezni. A Daen fejet hajtott, aztán ismét kiegyenesedett és Ileára függesztette sötét szemének pillantását.

	– Úrnőm, lekötelezel. Hanem, ha már az országaink közötti jó kapcsolatról esett szó, engedd meg, hogy egy, az uttalai viadalokon szokásos hagyománnyal fejezzem ki tiszteletemet.

	Ilea zavartan a királyra nézett. Gylbard homlokát ráncolva kelletlenül vállat vont.

	– Ha már belekezdtél, nem utasíthatod vissza – szűrte oda a fiatal nőnek a fogai között.

	A hercegkisasszony aprót sóhajtott, mosolyra igazította az ajkát és az északi nemesúr felé fordult.

	– Nem szeretnélek feleslegesen terhelni, Daen Hersir.

	– Szó se róla, úrnőm – felelte a lovag, azzal leakasztotta a köpenye díszes, aranyozott csatját. A zöld köpeny a porba hullott. Liam a mestere intésére kötelességtudóan az emelvényhez sietett, hogy magához vegye a ruhadarabot. Amikor közelebb ért, meglepődve látta, hogy a Daen tenyerében lapuló kerek csat megmozdul, életre kel. Mire Liam kettőt pislantott, már egy arasznyi fémkígyó emelte fel fejét Hersir kezében. A kis hüllő megrázta magát, és apró szárnyakat bontott a teste mellett. Antonius mester gyanakodva hajolt közelebb, hogy jobban szemügyre vegye a furcsa teremtményt, aztán mosolyogva szusszantott. Liam fejébe ismét fájdalom hasított, amikor a cseppnyi hüllő zöld szemébe nézett. Halvány, bizonytalan rossz érzés kerítette hatalmába.

	Hersir pár kurta, ismeretlen szót suttogott az aranyszín állatnak. A kígyó kitárta szárnyait, a levegőbe lökte magát, és cikázva, nagy ívben jobbra-balra kilengve egyenesen Ileához röppent. 

	A nép meglepődve, ijedten felkiáltott. Két testőr ugrott a megdöbbent hercegkisasszony elé, pajzsukat védőn Ilea elé tartva kardot rántottak. A kígyó megtorpant és pár méternyire a királyi páholytól várakozó lebegésbe fogott.

	– Daen Hersir, mire véljem ezt?! – csattant fel az uralkodó.

	– Bocsáss meg, felség! Látom, előre kellett volna szólnom. A mágia, amit a gullormir hordoz, ártalmatlan. Az ajándékom mindössze egyfajta jelzálog, ami a viadal végén visszatér hozzám. Hacsak Ilea úrnő nem kívánja megtartani.

	– Antonius! Te mit mondasz? – szállt a kérdés a király ajkáról.

	– Daen Hersir igazat mond, felség. A mágia, ami a csatot életre keltette, nem tartós és ereje sincs sok. A teremtmény ártalmatlan és alig több, mint egy gyermekjáték.

	Liam értetlenül, hitetlenkedve kapta a fejét a mesterére és legszívesebben rákiáltott volna:

	„Mester! Te nem érzed, hogy az a kis hüllő sokkal több, mint holmi játékszer?” – Ám a szája nem nyílt szóra. Józanabb énje hallgatásra kárhoztatta az ifjú mágussegédet. Nem lett volna tanácsos Antonius mester döntését a király, az udvar és a nép színe előtt nyíltan megkérdőjelezni. Már csak abban bízhatott, hogy a király unokahúga visszautasítja az ajándékot, ám reménye hamar füstbe ment.

	– Köszönöm, Daen Hersir! Elfogadom, de amint véget ért a Viadal, visszaengedem hozzád.

	A páncélos testőrök visszavonultak, és az apró szárnyas kígyó lelkesen a hercegkisasszony elé szökkent a levegőben. Párszor körbesuhant a fiatal nő feje körül. Ilea megpróbálta elkapni, mire a kis teremtmény incselkedve kitért a lány ujjai elől. Ilea elnevette magát, és kinyújtotta a kezét. A kígyócska szinte azonnal a tenyerébe röppent, összezárta a szárnyait. Pár pillanatig fejét felemelve ringatózott, aztán gyors mozdulattal Ilea csuklójára tekeredett és mozdulatlanná dermedt. A hercegkisasszony ámulva vette szemügyre az arany karkötővé változó hüllőt.

	– Nahát! Köszönöm, Daen Hersir!

	– Nos, ideje lenne folytatnunk! – vágott közbe Gylbard király. Még a vak is láthatta, hogy az uralkodó koránt sincs annyira lenyűgözve, mint az unokahúga.

	Liam aggodalmas pillantást küldött az uralkodó páholya felé. Már azon volt, hogy megfordul és a köpennyel a karján visszatér helyére a palánk mellé, amikor megérezte magán a Daen tekintetét. Az északi nemesúr lelépett az emelvényről és a köpenyéért nyúlt.

	– Add ide, fiam! Neked elég lesz a kopját tartanod.

	A mágussegéd engedelmesen a lovagnak nyújtotta a ruhadarabot, de a homlokát hideg verejték verte ki, amikor pillantása találkozott a Daen gyanakvó, fürkész tekintetével. Liam egy futó másodpercig úgy érezte, hogy ideiglenes ura és parancsolója olvas a gondolataiban. Az északi nemesúr szótlanul átvette a köpenyt, majd elfordult és irányt vett az aréna távolabbi végében kialakított pihenőhely felé.

	Liam visszabotorkált a helyére. Már csupán pár szerencsét próbáló szegénylegény maradt hátra. Az ifjú mágusinas fejében ezernyi furcsa gondolat kevergett, lelkében sunyi tolvajként lopakodott a testetlen rossz előérzet. Lopva a fedett pihenőhely felé nézett párszor. A bajnokok az asztalok mellé állított padokon ültek, volt, aki söröskupát emelt ajkához. Akadt, aki inkább állt és kardjával vágásokat, döféseket gyakorolt. Pár lovag, akik láthatóan jól ismerték már egymást, öblös nevetéssel kísért beszélgetésbe elegyedtek.

	A Daen váltott pár szót egyik-másik nemesúrral, majd a többiektől kissé távolabb letelepedett. Kivont kardját maga elé döfte a homokba, mindkét kezét a markolaton nyugtatta és érdeklődő tekintettel méregette a többi lovagot. 

	Liam nem tudta elkergetni a nyomasztó érzést, hogy Hersir úgy néz a bajnokokra, mint sas a zsákmányként kiszemelt nyúlra. Amikor a Daen észrevette, hogy a mágusinas figyeli őt, halványan elmosolyodott és aprót biccentett. Liam ijedten kapta el a tekintetét.

	Kürtszó vágta ketté a nézők izgatott mormogását. Egy nagydarab herold harsányan bejelentette az első bajvívó párt. A lovagok a küzdőtérre lépdeltek, kardjukkal először a királynak, majd egymásnak is tisztelegtek. Liam éledő érdeklődéssel figyelte a talpig vasba öltözött harcosokat. A nemesurak felett lebegő címerállataik, egy vicsorgó farkas és szárnyait fenyegetően lengető sas is harcra készen meredtek egymásra. Az újabb jelre a férfiak egymásra rontottak. Penge csendült pengén, pajzs csattant páncélon… A mágusinas nemegyszer látta, ahogy a várkatonák gyakorolnak, de az kisgyermekek játékos civódásának tűnt a lovagok küzdelméhez képest. Mindkét bajnok győzni akart és teljes erővel szúrt, vágott. A címerállatok sem maradtak el a gazdáiktól. A sas a levegőbe röppent, karmait meresztve éles vijjogással lecsapott a farkasra. A fenevad morogva ugrott félre és villámgyorsan a tovalebbenő madár után kapott.

	Liam megbabonázva, lélegzet-visszafojtva bámulta a küzdelmet. A közönség ujjongott, felhördült egy-egy sikeres támadás láttán. Nehéz lett volna megmondani, mennyi ideje vívtak már a lovagok, ám egyszer csak az egyikük kezéből messzire repült a penge. A másik harcos diadalmas kiáltást hallatott, közelebb ugrott a pillanatnyi zavarában megtorpanó ellenfeléhez és pajzsával a földre taszította. A porba zuhant nemesúr mozdulatlanná dermedt a mellkasának szegeződő kard látványától, majd amikor a győztes egy lépést hátrált, fél térdre emelkedett és levette sisakját. Felettük a sas leereszkedett és szárnyait széttárva fejet hajtott a ziháló, acsargó feketésszürke ordas előtt.

	A tömeg egy pillanatig mélységes csendben figyelte a jelenetet, hogy aztán tombolva éljenezzék meg az első megmérettetés győztesét.

	Liam magában ismét elismerte, hogy Antonius mester valóban kitett magáért.

	Újabb párost hívtak a küzdőtérre, ezúttal egy háromfejű sárkány és egy ijesztő kinézetű hatalmas bika fújt egymásra a gazdáik feje felett.

	Páros követett párost, délidőben szünetet tartottak. A nép is megfáradt már kissé. Az emberek elégedett zsivajjal tápászkodtak fel és indultak el a közelben álló majd’ harminc tiritarka sátor felé, hogy sörrel, borral, citromos vízzel oltsák szomjukat, kenyérrel, sülthússal és gyümölccsel csillapítsák éhüket. Kéttucatnyi herold lepte el a bajnokok pihenőhelyét és ételt-italt hordtak a lovagoknak. Liam gyomra nagyot kordult a levegőben szálló illatokra, de sem neki, sem a többi fegyverhordozónak nem szóltak, hogy elhagyhatják a helyüket. Nagy sokára egy sárga tunikás herold végigjárta őket, jókora edényből mert vizet, méretes iszákjából kis darab kenyeret, falatnyi kemény sajtot osztott szét közöttük.

	– Ennyi? – fintorgott Liam az étel láttán.

	– Örülj, hogy kapsz valamit! – felelte kárörvendően a fiatal herold. – Legyen elég, hogy egy nemesúr zászlaját hordozhatod, még ha csak egy jöttment külhoniét is.

	A mágusinas dühösen nézett a tovasiető suhanc után. Antonius mesterrel nem mert volna packázni a pimasz siheder. Liam hamar megtanulta a leckét. Sok várbeli apród nehezen tudta megemészteni harag és bosszúság nélkül, hogy amíg nekik végig kell járniuk a ranglétra minden fokát, hogy egyszer lovaggá üssék őket vagy más komolyabb pozícióhoz jussanak, addig Liam az udvari mágus segédjeként rögtön kivételezett helyzetbe került. 

	A mágusinas gonoszkás mosollyal az ajkán pár szót motyogott, mire a zsákkal, vízhordó edénnyel felfegyverzett herold megbotlott és hatalmas nyekkenéssel az aréna homokjába orrolt. A lovagok öblös hahotával jutalmazták az ügyetlenséget. A suhanc gyorsan felpattant, céklavörös arccal szedegetni kezdte a szertegurult kenyérdarabokat. Gyilkos pillantást vetett az ártatlan képpel ácsorgó Liamre, majd a gúnyos, csipkelődő megjegyzések nyilaitól üldözve sebesen elkotródott.

	– Ügyes kis trükk volt, de szerintem kár idiótákra pocsékolnod a tudásod. – A mély baritonra Liam összerezzent. A Daen mintha csak a semmiből toppant volna elő, olyan hirtelen termett mellette. Szakállas arcán enyhe mosoly játszott, sötét szeme fürkész tekintettel méricskélte az ifjút. – Gyere, egyél, igyál!

	– Uram, nem hagyhatom el a helyemet.

	– Ugyan ki mondta? Ez is benne van a Viadal szabályaiban?

	– Nem – tűnődött el Liam –, de amint látod, egy blaewaniai nemesúr sem invitálta meg a fegyverhordozóját.

	– Nos, akkor ezt az ostoba hagyományt továbbra sem fenyegeti veszély, mivel én Uttalából érkeztem. Gyere! Ne kelljen még egyszer mondanom!

	A mágusinas habozva nekitámasztotta a zászlós kopját a palánknak és a lovag nyomába eredt. A többi fegyverhordozó értetlenül bámult rá, amikor Hersir oldalán ellépdelt az orruk előtt. A zavaruk irigységgé vált, amikor a Daen leültette Liamet a bajnokok számára épített fedett pihenőhely egyik padjára és a terített asztal felé intett.

	– Egyél, igyál! Még hosszú a nap, szükséged lesz az erődre.

	Liam nem kérette magát, alaposan megpakolta a tálcáját. Úgy gondolta, hogy legalább jóllakik, mielőtt Antonius mester fülébe jut a dolog, és visszaparancsolja a helyére. A többi nemesúr beszélgetése megszakadt és csodálkozó tekintettel figyelték a falatozó mágusinast. Széles vállú, fekete hajú lovag szólt oda Hersirnek:

	– Úgy látom, nem ismered a hazánkat, jó uram. Mifelénk nem illő, hogy szolga és úr egy asztalnál üljön.

	– Mifelénk viszont szokás, hogy étellel, itallal lássuk el azt, aki minket szolgál – dörmögte vissza a Daen. A Blaewaniai nemesurak dühösen, bosszúsan felmordultak.

	– Északi barbár… – szállt a fojtott megjegyzés.

	Sárga tunikája szegélyét tépegető ideges herold lépett oda az asztalukhoz és zavartan krákogott egy sort.

	– Uram, könyörögve kérlek, ne feszítsd túl a húrt! Liam! – fordult a mágusinashoz. – Eredj vissza a helyedre, de tüstént!

	A Daen fenyegetően felkelt. Alakja több mint egy fejjel magasodott a herold fölé. A palotaszolga ijedten húzódott kissé távolabb. Hersir a már felugrani készülő mágusinas vállára tette kesztyűs kezét és nem engedte felkelni.

	– Liam, nem mész sehova! Amíg tart a Viadal, az én szolgálatomban állsz és az a parancsom, hogy maradj a fenekeden! Akinek ezzel bármi problémája van – vetett jéghideg pillantást a morgolódó lovagokra, miközben jobbjával az aréna felé mutatott –, azzal roppant szívesen megvitatom majd az ügyet. Akár a hivatalos megmérettetésen kívül is, ha úgy kívánja az illető.

	Csend támadt, a nemesurak összenéztek. Pár szívdobbanásnyi idő múlva éltesebb, napcserzette arcú lovag emelte fel a kupáját a Daenre.

	– Jól szóltál, uram! Az istenek álljanak melletted a küzdelemben! De ha lehet, akkor inkább mellettem, mert így a hatodik kereszttel a vállamon már lassan a reggeli hugyozáshoz is segítség kell.

	A jókedélyű lovag megjegyzése egy csapásra feloldotta a feszültséget. Az urak fejüket csóválva, kurtán felnevetve, megenyhült arccal tértek vissza a kupáikhoz, kardjuk élesítéséhez.

	Liam gyorsan leöblítette a falatot pár korty enyhe sörrel, aztán sietve feltápászkodott. Éppen időben. A fanfárok felharsantak, visszahívták a közönséget a nézőtérre. A mágusinas a Daenre pislogott.

	– Köszönöm, uram!

	– Szóra sem érdemes – legyintett az uttalai főnemes, – Most eredj vissza a helyedre, uzsgyi!

	Liam ugrott, sietett vissza a magára hagyott kopjához, de végig szinte a hátán érezte Hersir tekintetét. Nem tudta hova tenni az északi nemesurat és rettentően zavarta az érzés. Tartott a Daentől és mégis, volt valami a férfiban, ami úgy vonzotta, mint lepkét a gyertyaláng.

	 


Ötödik fejezet

	 

	Hersir eltűnődve nézte a távolodó legényt. Tisztában volt vele, hogy Liamben ott lapul az ébredező mágia, az erő, amit az istenek a Tiltott Korban csepegtettek a halandók vérébe. Azt is jól látta, hogy a mágusinasban sokkal nagyobb potenciál rejlik, mint az oly könnyen megtéveszthető mesterében. Amikor Antonius a lajstromba vételezéskor kezébe vette a kardját, a Daent enyhe aggodalom fogta el. Ám egy szempillantás alatt kiderült, hogy az udvari mágus alig-alig több, mint egy olcsó szemfényvesztő, hiszen egy egyszerű, az elmét kissé megzavaró sugallat is elég volt, hogy ne vegye észre, miféle fegyvert tart a kezében. Ezzel ellentétben Liam… A nemesúr gondolatai elkalandoztak. Nem kérdés, hogy örült neki, amiért az Örök Kristály nem fedte fel a kilétét. Hirtelen ötlete támadt: mi lenne, ha megszerezné a kristályt? Vajon milyen jutalmat kapna Astaroth hercegtől, ha átadja neki az Aewin Steinnt? De akár meg is tarthatja magának…  

	Éles kürtszó vágta ketté a töprengését. A király és kísérete is visszatért a páholyba, a heroldok új párost hívtak a küzdőtérre. 

	– Iad Rael és Daen Hersir!

	Hersir a neve hallatára komor vigyorral nyomta fejébe a sisakját és elindult, hogy szembenézzen az ellenfelével.

	Kivonta kardját, majd a formalitásoknak megfelelő tiszteletadás után támadóállásba helyezkedett. Ellenfele, egy kék-szürke osztott mezejű pajzsot szorongató lovag, óvatos oldallépésekkel elindult körülötte. A Daen nem vette a fáradtságot, hogy utána forduljon. Nem volt rá szüksége, mert szinte hallotta az Iad kapkodó lélegzetét, hevesen dobogó szívét. 

	 A tömeg csodálkozva mordult fel, majd izgatottan felkiáltott, amikor Rael immár szinte teljesen megkerülve az északi nemesurat, rárontott. Ám a Daen villámgyors reakciójára nem számított. Hersir megpördült, hogy szembenézzen a lovaggal és lendülettől hajtva félreütötte kardjával ellenfele pengéjét. A két acél éles csendüléssel, sárga és zöld szikraesővel mart egymásba. Iad Rael fegyvere messzire repült a kezéből; a lovag kis híján orra bukott. Hersir hátralépett, megcsóválta a fejét és hangosan megjegyezte:

	– Ejnye! Uttalában nem szokás hátulról támadni az ellenfélre. Legalábbis, nemesúr nem tenne ilyet. Sebaj. Vedd fel a kardod, nem harcolok fegyvertelennel!

	Az Iad arcát ugyan jórészt elfedte a sisakja, de még így is jól látszott, ahogy először elsápad, majd elvörösödik. A homokban heverő fegyveréhez ugrott, felkapta, majd dühös ordítással ismét támadásba lendült. Döfésre kész kardja ismét összecsókolózott a Daen pengéjével, és ártalom nélkül fúródott a homokba. Az Iad már tombolt. Sárkányt ábrázoló széles pajzsát használva igyekezett a földre taszítani a Daent, ám mintha csak egy sziklát akart volna feldönteni. Pajzsa az ellenfeléén csattant. Hersir erőteljes mozdulattal nagyot lökött a meghökkent lovagon, egy gyors lépéssel megtoldotta, és a következő pillanatban Iad Rael már a küzdőtér porába zuhant.

	A tömeg csalódottan felmordult. Még aki nem értett a harchoz, az is láthatta, hogy az uttalai nemesúr csak játszik a lovaggal.

	Az Iad fogcsikorgatva felugrott, védekezőállást vett fel. Sisakja alól heves zihálás tört elő tompán. Hersir elvigyorodott.

	– Mi lenne, ha végre harcolnánk is? Mifelénk ezt inkább táncnak hívják, nem küzdelemnek.

	A lovag nem felelt a sértésre. Volt annyira jó harcos, hogy rájöjjön, ellenfele ki akarja őt fárasztani azzal, hogy sikertelen támadásokra hergeli.

	– Támadj, ha mersz! – szűrte oda a Daennek a fogai között.

	– Ahogy kívánod!

	Hersir hatalmas, magasról indított vágással kezdett. A nehéz kard szinte zúgott a levegőben. Az Iad fellökte a pajzsát. A gyilkos vasat ugyan megállította, de a borzalmas erejű csapástól megroggyant a térde. Még ideje sem volt eszmélni, újabb támadás érkezett, ezúttal jobbról. A két penge ismét szikraesőt villantva találkozott. A lovag fájdalmasan felkiáltott. A csapás kivédésébe belesajdult a csuklója, válla.

	– Hiába harcol veled Ásyna Graeda – utalt Hersir a lovag pengéjéből fel-felragyogó sárga fényre. – Az ő ereje nem segít most rajtad!

	A Daen támadott, lesújtott, lépett előre, döfött, ismét lépett előre. Úgy tolta, taszította maga előtt az egyre elkeseredettebben védekező Iadot, mint áradó folyó a kidőlt fatörzset. A blaewaniai úr nem tehetett mást, mint védekezett és igyekezett hátrálva kitérni a csapások elől. A fejük felett tomboló címerállat-sárkány bömbölt, hol ide, hol oda kapott, de képtelen volt belemélyeszteni fogait a sebesen tekergőző óriási kígyóba.

	A nézők néma döbbenettel figyelték a harcot. Még a király is előredőlt ideiglenes trónján és elkeskenyedő szemmel meredt a küzdő felekre. A lovag nem volt sem gyenge, sem pedig járatlan a fegyverforgatásban, de a Daen rettenetes nyers erejével és látszólag kifogyhatatlan energiájával szemben tehetetlennek bizonyult. Az Iad pajzsa behorpadt, és megrepedt, egyik tartószíja elszakadt, így a nemesúr inkább eldobta. Két kézzel ragadta meg a kardja markolatát, magasra emelte a pengét és hatalmas ordítással a Daennek rontott. 

	Vesztére.

	Hersir játszi könnyedséggel védte ki pajzsával a csapást, hátrataszította a lovagot. Az egyensúlyát vesztett Iad megingott, karja lehanyatlott. Szempillantás múlva a Daen pengéje a tántorgó nemesúr sisakján csattant, átszakítva fémet, csontot…

	A címerállat sárkány fájdalmasan elbődült, összeroskadt, aztán mozdulatlanul fekve maradt. Hersir óriási kígyója óvatosan, támadástól tartva kúszott egy kört a halott fenevad körül, majd győzedelmes, kobrára emlékeztető ingással felemelkedett.

	 

	Liam hajszál híján elejtette a zászlós kopját. A tömeg döbbent csendjét lassan felváltotta az elégedetlen moraj. Sárga tunikás heroldok rohantak a porban heverő lovaghoz, óvatosan lefejtették a fejéről vérben úszó sisakját.

	A mágusinast azonban nem a halott látványa döbbentette meg igazán. A világ mintha halovány ködbe burkolódzott volna, az emberek kiáltásai, a lábdobogás mintha vastag függöny mögül szűrődtek volna át hozzá. A Daen nyugodtan ácsorgó alakja volt az egyetlen dolog, amit tisztán és élesen látott. Minden más, az emberek, a lelátók kontúrjai elmosódtak a szeme előtt. A megsűrűsödő ködből sárgás ragyogás tört elő. Halvány-aranyszínű, hosszú ruhát viselő szőke nőalak bontakozott ki a semmiből és szomorú arccal letérdelt a halott lovag mellett. Óvatosan végigsimított a férfi véres arcán, aztán felkelt és dühös szemvillanással végigmérte a Daent.

	– Erre nem volt semmi szükség. Nem kellett volna megölnöd! Még nem jött el az ideje, lélektolvaj!

	Hersir komótos mozdulattal a hüvelyében pihenő kardja markolatára tette a kezét.

	– Tégy ellene valamit, ha tudsz!

	– Gyilkos vagy, Zorax! Egy ostoba mészáros! Dwoeful vérebe!

	– Haragod zene füleimnek, Ásyna Graeda – csendült gúnyosan a Daen hangja, miközben enyhén meghajolt. – Mindig örömömre szolgál, ha keresztbe tehetek nektek.

	Az istennő szép arca dühös grimaszba torzult, alakját hirtelen támadt, magasra törve tomboló sárga lángnyelvek ölelték körbe.

	– Nem félsz, hogy itt és most megöllek?

	– Ha megtehetnéd, már megtetted volna – felelte nyugodtan az uttalai nemesúr. – Próbáld meg, és lássuk, mi történik!

	Ásyna Graeda tehetetlen haraggal meredt a Daenre.

	– Ezer szerencséd, hogy a bátyám védelmében állsz. Takarodj vissza a holtak világába! Semmi keresnivalód sincs a halandók között!

	– Nem? Valóban? Ugyanezt mondod a halálnak is, amikor találkozol vele? Vagy a szenvedésnek? A bánatnak? – nevette el magát Hersir gúnyosan, majd elkomolyodva megcsóválta a fejét. – Rendben, lásd, kivel van dolgod! A jó lovag lelke még nem lépte át a kaput, hát visszaadom a testének. Ha meg tudod gyógyítani, ám legyen, de ha nem…

	A természet és a gyógyítás istennője meglepődött egy pillanatra, aztán a Daen oldalán lógó kardra esett a pillantása. Felsóhajtott.

	– Gondolom, a fegyveredet a holtak acéljából kovácsolták, igaz?

	– Így van.

	– Nem lesz egyszerű – suttogta inkább csak magának az istennő. – Add vissza a lelkét, és én mindent megteszek, hogy a lehető legkésőbb találkozzon veled odaát.

	– Ahogy kívánod, de ennek ára lesz!

	– Alkudozol? – szisszent fel bosszúsan Graeda.

	– Úgy igazságos, nem? Én adok valamit és cserébe kapok is valamit.

	– Mi lenne az? Mit akarsz?

	– Vedd le a védelmedet a mágusinasról!

	Mindketten a dermedten ácsorgó Liamre néztek. Az ifjú hatalmasra tágult szemmel, bennszakadt lélegzettel meredt vissza rájuk.

	– Ó, Liam lát minket! – motyogta az istennő.

	– És hall is, tehát nem kell suttognod. Nos? Mi legyen? Még zárva tartom a kaput, a jó lovag lelke itt kering körülöttünk, de már nem sokáig.

	– Hogy lehetsz ilyen kegyetlen?

	– Ez a dolgom! – csattant fel türelmét vesztve a Daen. – Válassz! Egy halandó lelke vagy egy kölyök védelme!

	Pár másodpernyi feszült csend támadt, aztán Ásyna Graeda szomorú pillantást vetett Liamre:

	– Sajnálom, kérlek, bocsáss meg! A többiek majd megvédenek… – Az istennő felemelte a fejét, kihúzta magát és Zorax felé fordult. – Hozd vissza a lovag lelkét!

	– Kérésed számomra parancs – hajolt meg a Daen.

	 

	A lustán hömpölygő köd sebesen eloszlott. Liam úgy érezte, mintha a testében keringő vért jeges vízre cserélték volna le, rogyadozó térddel, elfehéredő ujjakkal kapaszkodott a kopjába. Legszívesebben üvölteni kezdett volna, de kiszáradt torkából csupán érthetetlen nyöszörgés tört elő.

	A Daen odalépett a halotthoz, és durván félrelökte az időközben megérkező gyógyítót.

	– Eredj innen, ostoba! Talán még nem késő.

	A testes asszonyság értetlenül meredt a test mellett féltérdre ereszkedő Hersirre.

	– Uram, az ő lelke…

	– Hallgass! Mit tudsz te a lélekről, asszony!? – mordult rá a Daen a nőre.

	Jobbjának tenyerét a halott arca fölé emelte és ismeretlen nyelven mormolni kezdett. Mindössze egy-két mondatott motyogott csupán, amikor az Iad örök semmibe bámuló szemébe visszatért az élet fénye. A férfi görcsös, sípoló levegőt vett, a teste hatalmasat rándult. A Daen sietve felkelt és odaintette az elképedten bámuló füvesasszonyt:

	– Gyerünk, tedd a dolgod, mert legközelebb már én sem tudom megmenteni!

	Hersir ellépett az Iad mellől, levette sisakját és cinkosan rákacsintott a roskadozó Liamre.

	 

	Az esemény megtörte a viadal menetét. Megesett, hogy egy-egy lovag az életét vesztette, de olyan, hogy valaki visszatért a látszólagos halálból, még a krónikák szerint sem történt soha. Antonius kelletlenül, aggodalmas képpel csörtetett le a király páholyából. Megállította az eszméletlen lovagot cipelő szolgákat, futólag megvizsgálta a sebesültet és váltott pár szót a még mindig sokkban levő füvesasszonnyal.

	– Uram, ez az ember, ez a Daen… – nyögte a nő. – Valami mágusféle lehet.

	– Ne beszélj badarságokat! Honnan veszed ezt a szamárságot?

	– Az Iad halott volt, ezt bizton állíthatom. Nincs olyan általam ismert főzet vagy ráolvasás, ami feltámasztja a holtakat! – sápadozott az asszony.

	– Ostoba! A lovag csak tetszhalott volt, te meg… – fújt dühösen a főmágus. – Remélem, a gyógyításban jobb vagy, mint a felismerésben, máskülönben miattad fog szerencsétlen jobblétre szenderülni! Vigyétek! – parancsolta a beteghordóknak, azzal elsietett a bajnokok pihenője felé. A világért sem vallotta volna be, hogy ő maga is attól félt, valamit nem vett észre az északi nemesúrral kapcsolatban. Ha kiderül róla, hogy mágia jár vele és átsiklott az ellenőrzésen, akkor búcsút mondhat a királyi udvarnak, de még talán a fejének is…

	Idegesen rágta a szája szélét, tekintete a Daen után kutatott. Nem kellett sokáig keresgélnie. Hersirt a többi nemestől távolabb egy padon üldögélve találta. Tettetett szigorral az arcán lépett oda hozzá. Minden érzékszervét a férfira irányította és igyekezett elkapni a legkisebb mágikus rezdüléseket is, de az egyetlen dolog, amit érzett, a majd’ ötvenlépésnyire álldogáló inasa gyenge vibrálása volt.

	– Daen Hersir, Gylbard király parancsára meg kell vizsgálnom téged, hogy nem alkalmaztál-e tiltott mágiát – szólt ellentmondást nem tűrő hangon.

	– Természetesen – tárta szét a karját a Daen. – Tedd a dolgod, mágus. Felálljak, vagy maradhatok ülve?

	– Maradj nyugodtan! – felelte Antonius. Kezét a férfi feje tetejére helyezte és behunyta a szemét. 

	Semmi. 

	A mágikus tudat nélküli elme sötét csendje felelt csupán a hívó szóra. Nagyon enyhe rezdülést ugyan érzett, de az akár a fegyvertől is eredhetett. Az udvari mágus megkönnyebbülten vette le a kezét a harcos fejéről. Ugyanakkor nyugtalansága is nőtt, mert eszébe jutott, a kard sem mutatott semmiféle mágikus erőt, amikor először megvizsgálta.

	– Elkérhetem a fegyveredet?

	– Tán harcolni akarsz helyettem? – somolygott Hersir, de felkelt és szolgálatkészen Antonius kezébe nyomta széles pengéjű kardját. A hideg acél érintésétől a kövér férfi összerezzent. Elméjébe, még ha csak halványan is, de fájdalmas sikolyok, vérfagyasztó üvöltések és tompa fájdalom hatoltak. Nem csoda, hiszen a fegyvert Ásyn Dwoeful, a holtak és túlvilág ura áldotta meg.

	– Mondd csak, hogy lehet az, hogy az Örök Kristály érintésére a fegyvered Dwoeful erejét kapta meg? – tette fel a keresztkérdést.

	– Ezt neked jobban kellene tudnod, te vagy a mágus – vont vállat a Daen.

	– Van sejtésem, de tudnom kell, honnan származik a fegyver. Ki készítette?

	– Bevallom, nem tudom. Pár éve messze északra, az örök hó és jég birodalmába vezetett az utam. Egy nap rég elfeledett, romba dőlt erődhöz értünk. A várat csatában pusztíthatták el, mert jéggé fagyott holttestek hevertek mindenütt. A kardot egy díszes páncélú halottól vettem el, aki, úgy vélem, a parancsnok lehetett.

	– Értem – dünnyögött a mágus. – Amióta nálad van, történt bármi különös esemény veled?

	– Mire gondolsz? – vonta fel a szemöldökét Hersir.

	– Látomások, víziók, furcsa gondolatok. Bármi, ami mindaddig nem volt rád jellemző.

	– Nem, nem igazán – tűnődött el a Daen. – Habár…

	– Igen? – csillant fel Antonius szeme.

	– Mostanában gyakran viszket a bal szemem. Ez mit jelenthet? – nézett nagy ártatlanul Hersir a főmágusra.

	Antonius egy pillanatra megdermedt, majd bosszúsan felmordult:

	– Ne játssz velem, uram! Ez komoly dolog! Halottak nem szoktak csak úgy magukhoz térni!

	– Ó, hát miért nem ezzel kezdted? – vigyorodott el a Daen, azzal szétnyitotta bőrkesztyűs jobbját és Antonius orra alá dugta a tenyerét. A mágus értetlenül hőkölt hátra kissé, amikor erős, ánizsra, mentára, kénkőre és még ki tudja miféle szerekre emlékeztető szagkeverék tódult az orrába.

	– Az istenekre! Meg akarsz mérgezni?!

	– Dehogy! Ez nem méreg, csupán olaj. Egyetlen távoli szigeten élő növényből, az agsendottirból préselik. Magához téríti az eszméletlen embert, de ha megfelelően készítik el, akkor az erejét vesztett férfiasságon is segít – nevette el magát a Daen.

	– Szóval ezt szagoltattad a lovaggal? – dörzsölgette az orrát Antonius.

	– Pontosan. Nincs ebben semmi varázslat.

	– Mit tud még ez a növény?

	– Ha bedörzsölöd magad vele, akár egy szál gatyában is kiállhatsz a hóviharba, semmi bajod sem lesz. Más hatásról nem nagyon tudok.

	– Ha nem bánod, megőrzésre átveszem. Tudod, uram, a biztonság kedvéért, nehogy csalással vádoljanak.

	Hersir kelletlen képpel apró fiolát halászott elő az övére erősített kis tarsolyból.

	– Lehet, hogy szükségem lesz még rá. Mi lesz, ha olyan ellenfélre akadok, aki eszméletlenségbe taszít? Nem szívesen adnám át neked, aki messze, a király páholyában ülsz. Tudod, mit? Odaadom a segédednek, és ha kell, rögvest használni is tudja majd.

	– Legyen – bólintott habozva Antonius.

	Ketten együtt odaballagtak Liamhez. A mágusinas csodálkozó tekintettel fogadta őket. Antonius sebtében, pár kurta szóval elmagyarázta, miféle üvegcsét nyomott a Daen az ifjú kezébe, majd kérdő arckifejezéssel a hozzájuk siető heroldhoz fordult. Az apród bocsánatkérően pislogott rájuk:

	– Uraim, a király már bosszús, hogy feltartjuk a viadalt. Kérdi, sokáig tart még?

	– Nem, már készen vagyunk. Minden a legnagyobb rendben – vakkantott rá a mágus a heroldra, azzal sarkon fordult és elloholt a királyi páholy irányába. A Daen még ácsorgott egy darabig és Liamet figyelte.

	– Nem láttál semmit! Jól jegyezd meg! Ne merd elmondani senkinek!

	– Ha elmondom, a legjobb esetben is csak bolondnak néznek, uram. A legrosszabbat pedig nem is akarom elképzelni – húzódott savanyú mosolyra Liam ajka.

	– Helyes! Majd még beszélünk a viadal után!

	 

	A mágusinas fellélegzett, amikor végre magára maradt. Egyetlen porcikája sem kívánta a Daennel való beszélgetést. Ezernyi kérdés zümmögött az agyában, de korántsem volt benne biztos, hogy szeretné hallani a válaszokat.

	A közdelem tovább folytatódott, de Liam a nap hátralevő részét mintha egyfajta könnyű delíriumban élte volna át. Nem tudott igazán odafigyelni a bajvívásra, csak akkor kapta fel a fejét, amikor Hersirt szólították az arénába. Az uttalai nemesúr győzött. Mind a három alkalommal, amikor a küzdőtérre lépett. Igaz, egyszer sem kellett az ellenfelét hordágyon elvinni, de mindhárom lovagnak csontja törött, izma szakadt a harc végére. Liam hallotta a mögötte ülő emberek beszélgetését és úgy tűnt, a nép kezdett átpártolni a Daen oldalára. Nemes cselekedetnek tartották, hogy segített a kis híján halálba taszított ellenfelén.

	„Ha tudnátok, amit én, máris nem tartanátok olyan nagyra Hersirt!” – gondolta keserűen. Átkozta a sorsot, hogy pont őt kellett kijelölni az idegen úr fegyverhordozójául, hogy tehetetlenül ott kellett állnia a küzdőtér szélén és várnia, hogy véget érjen a nap újabb ijesztő események nélkül.

	Már hosszúra nyúltak az árnyak, amikor végre bejelentették, hogy a Viadal aznapra lezárult. Alig tucatnyi nemesúr maradt, akik másnap ismét harcba szállhatnak, nagyrészt a Daennek köszönhetően. Akit vele hozott össze a balszerencséje aznap, az már törött karral, repedt bordával igyekezett borba, sörbe fojtani a fájdalmát és bánatát.

	A bajnokok a bevonulásukhoz hasonlóan lemasíroztak a küzdőtérről. Az oszladozó tömeg már nem sok figyelmet szentelt az eseménynek. A faemelvényeken dobogva távozó, a nap élményeit egymás között megvitató embereknek inkább egy hideg ital vagy a vacsora járt a fejükben.

	Liam karót nyelve trappolt a Daen mellett, időnként lopva az északi nagyúrra sandított. Hersir olyan közömbös arccal ballagott, mint aki kényelmes sétát tesz az erdőben. A sátrak közé érve a bajnokok szétoszlottak, ki-ki a maga ideiglenes szállása felé tartott. A tehetősebb, befolyásosabb urak csupán levették páncéljukat, letették fegyvereiket és máris indultak a kastélyban kijelölt szállásuk felé. A szegényebb lovagok előbb még úgy-ahogy rendbe szedték magukat, megmosdottak, és átöltöztek a király nagytermében elköltendő közös vacsorához.

	Daen Hersir kései nevezőként és idegenként nem kapott hálótermet a várban, így Liamre várt még az a feladat is, hogy ágyat, matracot szerezzen, Idegesen remegő ujjakkal segített az úr páncélját kicsatolgatni. A Daen hallgatagsága egyre csak növelte a feszültséget. Liam legszívesebben rászólt volna, hogy mondjon vagy kérdezzen már végre valamit! Miután a Daen immár a vértje nélkül egyenesedett fel, a mágusinasra pillantott:

	– Tisztítsd meg a páncélomat, fegyveremet! Szerezz valami fekhelyet is!

	Liam önkéntelenül megvakarta a fejét. Sejtelme sem volt, hogy merre keressen bármilyen ágyat a vacsora előkészületeitől felbolydult kastélyban.

	– Ööö… hogyne, uram! – felelte habozva, fancsali képpel.

	A Daen elértette az ifjú tanácstalanságát, elnevette magát, aztán könnyedén vállon veregette Liamet.

	– Mágus vagy, nem? Én nem árulom el senkinek, ha te sem…

	Liam először elképedt, majd szélesen elvigyorodott. Idegessége egy csapásra elmúlt. Pár pillanatig eltöprengett, melyik bűbáj lenne a legalkalmasabb, majd nagy levegőt vett, koncentrált és elmondta a megfelelőnek tartott igéket. A sarokban gyorsan élesedő kontúrokkal hatalmas, baldachinos ágy bukkant fel, méter magas dunna- és párnakupaccal. A vörös bársonyfüggöny és az ágy fejrészére pingált aranyszín minták láttán a Daen ismét felnevetett:

	– Egy cseppet túlzásba vitted a dolgot.

	– Fel akartam vágni… uram – tört ki hirtelen támadt őszinteséggel Liamből. Mire az utolsó szó elhagyta ajkát, az ifjú arca már pipacspiros színben tündökölt.

